Alko-Altian Seniorit ry:n Itä-Suomen alaosaston historiikki

2001 - 2019

Kirjoittanut Kyösti Leikas

Itä-Suomen alaosasto

Alko-Yhtiöt Oy:n Eläkeläiset ry:n Itä-Suomen alaosasto perustettiin Kuopion Keskushotellin Peilisalissa 11.4.2001.

Itä-Suomen alaosaston maantieteellistä laajuutta ei liene koskaan tarkasti määritelty. Jäseniä alaosastossa on Pohjois- ja Etelä-Savon sekä Pohjois-Karjalan alueelta. Muutama jäsen on myös Kainuusta ja kauempaakin.

Alaosaston suurimmat kaupungit ovat Kuopio, Joensuu, Mikkeli, Savonlinna, Kajaani, Iisalmi, Pieksämäki ja Varkaus. Luonnonolosuhteet ovat upeat. On vettä rantaa rakkaampaa yllin kyllin. Metsästykseen, kalastukseen, veneilyyn ja kaikenlaiseen luonnossa liikkumiseen on erinomaiset mahdollisuudet. Varsinkin suurimpien kaupunkien kulttuuripalvelutkin ovat kohtuullisen hyvät. Senioreiden aika ei käy pitkäksi.

Terveyspalvelut ovat myös pääosin kunnossa. Kuopion yliopistollisen sairaalan osaaminen on valtakunnan huippua.

Suhteet Alkoon ovat hyvällä tolalla. Piiripäälliköt/aluepäällikköt ovat kutsuneet vuosittain eläkeläiset joulun alla herkuttelemaan joulukahveilla hyvien tykötarpeiden kera. Samalla on saatu ajantasaista tietoa Alkosta ja muisteltu vanhoja hyviä aikoja. Kerran alkolainen – aina alkolainen! Kiinnostuneina seuraamme entisen työnantajamme, joskus vaikeutettuakin taivalta ja elämme mukana sen nousuissa ja laskuissa.

Aluesihteeri/-koordinaattori Elsa Kytömaan apu jäsentiedotteiden postituksessa on ollut arvokasta.

Itä-Suomen alaosaston suuri ongelma ovat pitkät välimatkat. Kuopiosta Joensuuhun on 111 km, Mikkeliin 136 km, ja Savonlinnaan 130 km. Iisalmeen on 85 km, Pieksämäelle 78 ja Varkauteenkin 66 km. Sama toisinpäin. Aivan kahvikupin takia ei kannata tien päälle lähteä.

Itä-Suomen alaosaston perustaminen

Eläkkeelle jäätyään myymäläpäälliköt Matti Varko Suonenjoelta, Matti Laitinen ja Aulis Jonninen Kuopiosta tapasivat toisiaan kuukausittain vuoden 2000 lopulta lähtien. Näissä tapaamisissa keskusteltiin mm. alueen eläkeläisten yhdistyksen perustamisesta. Huhtikuussa 2001 otettiin yhteyttä muihin jo aiemmin perustettuihin alaosastoihin.

Kuopiossa ja sen lähiympäristössä asuvia Alkon eläkeläisiä kutsuttiin 11.4.2001 klo 13:00 neuvonpitoon Kuopion Keskushotelliin Haapaniemenkatu 20. Tässä kokouksessa päätettiin perustaa Alko-yhtiöt Oy:n Eläkeläiset ry:n Itä-Suomen alaosasto.

Kuva 1: Matti Laitinen	Kuva 2: Matti Varko	Kuva 3: Aulis Jonninen

Kuva 4: Perustavan kokouksen pöytäkirja

Ensimmäinen hallitus

Alaosaston ensimmäiseen hallitukseen valittiin Matti Laitinen puheenjohtajaksi, Matti Varko varapuheenjohtajaksi ja muiksi hallituksen jäseniksi Reino Kumpulainen ja Eila Niskanen. Varajäseniksi valittiin Maija Timonen ja Aulis Jonninen, jolle uskottiin myös sihteerin tehtävät. Tilintarkastajiksi valittiin Aune Soininen ja Elvi Salmi sekä varalle Eeva Kokkonen

Perustavan kokouksen jälkeen kokoonnuttiin Kuopion Hotelli- ja Ravintolakoulu Savonian tiloihin

keskustelemaan alaosaston tulevasta toiminnasta. Pääyhdistyksen puheenjohtaja Leo Mäkinen oli tullut kertomaan pääyhdistyksen toiminnasta ja tavoitteista.Tilaisuuteen osallistui runsaasti jäseniä Itä-Suomen alueen eri puolilta. Kokouksessa päätettiin, että tapaamisia järjestetään uuden alaosaston eri puolilla. Alaosaston hallitus kokoontui perustamisvuonna 5 kertaa.

Jäsenistö

Itä-Suomen alaosaston jäsenmäärä on vaihdellut alun 40:stä n. 60:een. Vuosi vuodelta uusien jäsenten saaminen on tullut vaikeammaksi. Jäsenet asuvat 15 – 19 eri paikkakunnalla. Valtaosa on kuitenkin Kuopiosta tai sen lähialueilta. Vuoden 2018 lopussa jäseniä oli 54, joista yli 80 vuotiaita 7. Alkolaisista jäsenistä 2 oli taustaltaan piiripäällikköitä, 17 myymäläpäällikköitä (yht. 43 %) ja loput muuta myymälähenkilöstöä.

Itä-Suomen alaosaston nykyinen toiminta

Kulttuuri ja liikunta ovat olleet tärkeimmät toimintamuodot. On käyty teattereissa, elokuvissa, konserteissa, taidenäyttelyissä ja museoissa. On tutustuttu myös Olvin, Alahovin viinitilan, Valamon luostarin, Suomen Alkoholitukun ja Lignell & Piispasen toimintaan.

Kesällä on tehty laivaretkiä ja laskettu lautalla Ruunaan koski. Syksyllä on patikoitu ruskaretkillä ja talvella hiihdelty.

Vuosikokoukset

Koska alaosaston alue on laaja, on luonnollista, että omat vuosikokoukset on järjestetty vuoroin eri paikkakunnilla. Kuopion lisäksi kokouksia on vuosien mittaan pidetty Joensuussa, Iisalmessa, Kiuruvedellä, Siilinjärvellä ja Leppävirralla.

Kokousten yhteyteen on aina järjestetty myös muuta oheisohjelmaa. Alaosasto on tarjonnut kokouslounaan. Nämä toimenpiteet eivät kuitenkaan ole saaneet suurempaa vastakaikua, sillä kokousten osanotto on ollut melko vaisua.

Pääyhdistyksen vuosikokouksiin itäsuomalaiset ovat osallistuneet harvakseltaan. Vuonna 2009 osanottajia oli runsaasti, sillä Itä-Suomen alaosasto huolehti silloin vuosikokousjärjestelyistä. Vuonna 2018 itäsuomalaisilla on taas järjestelyvastuu. Kokous pidetään tällä kertaa Savonlinnassa 23. - 24.5.2018. Yhdistyksen jäsen Torsti Aspivaara vastasi pääosin kokousjärjestelyistä.

Pikkujoulut

Perinteisiä pikkujouluja on järjestetty omin voimin. On keitetty riisipuuro ja luumusoppa, leivottu tortut ja piparit, koristeltu juhlapaikka ja vietetty tunnelmallisia hetkiä. Itä-Suomen alaosastolla on omasta takaa kokenut pukki, joka on poikkeuksetta osannut lahjasäkkeineen pikkujoulujuhliimme. Pikkujoulua on usein vietetty myös käymällä teatterissa ja yhteisellä ravintolaillallisella.

Joulun tuloa on ennakoinut myös Alkon aluetoimiston joulukahvikutsu. Arvostamme kovasti tätä perinnettä, sillä se säilyttää senioreiden yhteyden entiseen työnantajaansa.

Tiedotus

Kun Alkon eläkeläisyhdistys perustettiin 1960, oli henkilöstölehti Pulloposti uuden yhdistyksen tärkein tiedonvälittäjä. Auliisti lehti luovutti palstatilaa eläkeläisten ilmoituksille ja kirjoituksille.

Ajat ovat radikaalisti muuttuneet ja yhteytemme nykyiseen henkilöstölehti Korkkiin ovat vähäiset.

Itä-Suomen alaosaston tiedotus on hoidettu 2 – 3 vuotuisella jäsentiedotteella, jotka Alkon Itä-Suomen aluetoimisto on postittanut.. Kun sähköposti vuonna 2010 otettiin yhdistyksessä yleisemmin käyttöön, voitiin jäsenkirjeet lähetettää pääosin sen kautta. Vain aniharvalta sähköposti enää puuttuu ja heille Alkon aluetoimisto on postittanut edelleen jäsenkirjeet. Tiedotuksen pääpaino onkin siirtynyt sähköpostiin ja kotisivuihin.

Alko-Altian Senioreiden kotisivut ovat aktiivisesti käytössä. Itäsuomalaiset ovatkin ahkerimpia kotisivujen käyttäjiä heti Helsingin ja Rajamäen jälkeen. Kotisivut pyritään pitämmään ajan tasalla ja sieltä löytyy aina tuorein tieto.

Huomionosoitukset

Itä-Suomen alaosasto oli aloitteentekijä suunniteltaessa Alko-Altian Seniorit ry:n pöytästandaaria. Alaosasto hankki 10 standaaria omilla varoillaan ja keräsi kokemusta niiden käyttötarpeesta. Ilmeni runsaasti sellaisia tilanteita, joissa pöytästandaarin luovuttaminen oli paikallaan. Standaari otettiinkin sitten myös pääyhdistyksen käyttöön ja niitä hankittiin 20 kpl lisää.

Alaosasto on jakanut pöytästandaareja aktiivisimmille jäsenilleen heidän merkkipäivinään. Myös läheisille yhteistyökumppaneille on standaareja lahjoitettu.

Yli 10 vuotta Itä-Suomen alaosaston luottamustoimissa ahkeroineille on esitetty Alko-Altian Seniorit ry:n ansiomerkkiä.

Jäseniä on muistettu onnitteluadresseilla heidän täyttäessään pyöreitä vuosia. Myös poisnukkuneiden jäsenten omaisille on lähetetty surunvalitteluadressi.

Itä-Suomen alaosaston jäsenille myönnetyt huomionosoitukset:

Matti Varko Itä-Suomen alaosaston Kunniapuheenjohtajaksi 13.3.2008

Aulis Jonninen Itä-Suomen alaosaston Kunniakirjuriksi 13.3.2008

Matti Laitinen Itä-Suomen alaosaston Kunniajäseneksi 11.4.2011

Kunniakirja ravintola Kallaveen yrittäjäpariskunnalle Tyyne ja Hannu Partaselle 11.4.2011

Aulis Jonniselle Alko-Altian Seniorit ry:n pöytästandaari N:o 1 15.4.2013 (75 v)

Alko Oy:n Itä-Suomen aluetoimistolle Alko-Altian Seniorit ry:n pöytästandaari N:o 2 17.12.2013

Lignell & Piispaselle Alko-Altian Seniorit ry:n pöytästandaari N:o 3 10.3.2014

Aulis Jonniselle Alko-Altian Seniorit ry:n ansiomerkki 20.5.2014

Matti Laitiselle Alko-Altian Senirit ry:n ansiomerkki 19.5.2015

Matti Laitiselle Alko-Altian Seniorit ry:n pöytästandaari N:o 8 31.5.2015 (75 v)

Kyösti Leikkaalle Alko-Altian Seniorit ry:n ansiomerkki 17.5.2016

Pirkko Holopaiselle Alko-Altian Seniorit ry:n ansiomerkki 23.5.2017

Kyösti Leikkaalle Alko-Altian Seniorit ry:n pöytästandaari N:o 20 13.1.2018 (75 v)

Martti Granqvistille Alko-Altian Seniorit ry:n pöytästandaari N:o 21 21.1.2018 (75 v)

Aulis Jonninen Itä-Suomen alaosaston Kunniajäseneksi 15.3.2018

Itä-Suomen alaosastolle Alko-Altian Seniorit ry:n pöytästandaari N:o 22 23.5.2018 (vuosikokous)

Martti Granqvistille Alko-Altian Seniorit ry:n ansiomerkki 23.5.2019

VUOSI 2001

Huhtikuun 11. päivänä 2001 perustetun Itä-Suomen alaosaston toiminta oli aluksi pääasiassa jäsenhankintaa. Alkutaipaleen vaikein tehtävä oli potentiaalisten jäsenten kartoitus. Ei ollut käytettävissä luetteloita itäsuomalaisista Alkon eläkeläisistä. Perusteellisen hakemisen jälkeen onnistuttiin löytämään 83 henkilöä, jotka nauttivat Alkon eläkettä. Näistä 40 päätti maksaa jäsenmaksun ja liittyä näin alaosaston jäseniksi.

Hallitus kokoontui vuoden 2001 aikana 5 kertaa.

VUOSI 2002

Itä-Suomen alaosaston ensimmäinen vuosikokous pidettiin Joensuussa 6.4.2002. Alaosaston uudeksi puheenjohtajaksi valittiin Matti Varko ja varapuheenjohtajaksi Matti Laitinen. Sihteerinä jatkoi Aulis Jonninen. Muut hallituksen jäsenet olivat kuopiolaiset Maija Timonen ja Eila Niskanen.

Jo toiminnan käynnistyessä otettiin toimintasuunnitelmiin mukaan teatteri, sillä se oli kiinnostanut alkolaisia jo työaikana ja yleensä Helsingissä järjestettyjen kurssien iltaohjelmaan kuului teatterikäynti. Marraskuun 1. päivänä mentiinkin Kuopion kaupunginteatteriin katsomaan Satavuotisgaalaa. Teatterin jälkeen ruokailtiin ravintola Jahdissa.

Itä-Suomen alaosaston puheenjohtajana Matti Varko sai hallituspaikan pääydistyksen hallituksessa. Jäsenhankintaa pyrittiin tehostamaan valitsemalla alaosaston suurimpiin kaupunkeihin yhdyshenkilöt. Jäsenkirjeitä lähetettiin kaksi ja niissä pyydettiin jäsenten toivomuksia toiminnan kehittämiseksi.

Vuoden lopussa Itä-Suomen alaosaston jäsenmaksunsa maksaneiden määrä oli 49 ja lisäksi 4 yli 80 vuotiasta.

VUOSI 2003

Alaosaston vuosikokous järjestettiin 9.4.2003 Kuopiossa ravintola Jahdissa. Matti Varko jatkoi puheenjohtajana, Matti Laitinen varapuheenjohtajana ja sihteerinä Aulis Jonninen. Sihteerin ja rahastonhoitajan tehtävät yhdistettiin. Uutena hallitukseen valittiin Eeva Kokkonen ja Aune Soininen. Varajäsenenä jatkoi Paavo Rantasalo.

Kuva 5: Paavo Rantasalo Kuva 6: Eeva Kokkonen

Kuopion seutu on kuulu Kallavedestään. Siksi oli luonnollista, että loppukesästä, elokuun 27. päivänä lähdettiin risteilemään perinteisellä valkokylkisellä laivalla lähivesille. Vilkkain turistikausi oli silloin jo ohi.

Alkoholijuomatehdas Lignell & Piispanen on eräs kaupungin vanhimmista teollisista toimijoista. Se on ollut Alkonkin yhteistyökumppani jo aikojen alusta. Työssä ollessa oli päästy tutustumaan alkoholitehtaan toimintaan, mutta nyt sinne mentiin vapaa-ajalla. Tehdaskierroksen ja kestityksen jälkeen siirryttiin ruokailemaan ravintola Jahtihoviin.

Alkon Itä-Suomen alueen aluepäällikkö Jari Hiekkataipale kutsui seniorit joulukahveille aluetoimistoon. Tietoisku Alkon kehityshankkeista ja arkipäivän toiminnoista sai aikaan vilkkaan keskustelun. Monille senioreille tämä tapaaminen olikin ainut yhdysside Alkoon ja omaan eläkeläisjärjestöön.

Vuoden lopussa alaosaston jäsenmaksunsa maksaneita jäseniä oli 45 ja lisäksi 4 yli 80 vuotiasta.

VUOSI 2004

Vuosi aloitettiin taas vuosikokouksella, joka pidettiin Joensuun Tiedepuistossa. Matti Varko valittiin edelleen puheenjohtajaksi. Uudeksi varapuheenjohtajaksi valittiin Kyösti Leikas ja muiksi hallituksen jäseniksi Matti Laitinen ja Eeva Kokkonen. Aulis Jonninen jatkoi sihteeri/rahastonhoitajana ja Paavo Rantasalo varajäsenenä.

Kiinteistömestari Timo Määttänen kertoi kokouksen jälkeen tiedepuiston toiminnasta. Kokoukseen osallistui 17 jäsentä.

Kuva 7: Joensuun Tiedepuisto

Syyskuun 26. päivänä vierailtiin Olvin panimossa Iisalmessa ja ruokailtiin Evakkokeskuksessa. Osallistujia oli 13.

Pikkujoulua vietettiin 8.12.2004 seuraamalla Kuopion kaupunginteatterissa Jaakko Tepon teatterikonserttia Onnen Kerjäläinen. Konsertin jälkeen nautittiin jouluateria ravintola Rosessa. Tilaisuuteen osallistui 23 jäsentä.

Kuva 8: Jari Hiekkataipale Kuva 9: Elsa Kytömaa Kuva 10: Timo Hartikainen

Aluepäällikkö Jari Hiekkataipale, tuoteasiantuntija Timo Hartikainen ja aluesihteeri Elsa Kytömaa osoittivat vieraanvaraisuuttaan 17.12. aluetoimistossa. Jouluglögiä nautiskellen keskusteltiin vilkkaasti ja kuunneltiin entisen työnantajan kuulumisia.

Itä-Suomen alaosaston jäsenmäärä oli vuoden 2004 lopussa 51 maksavaa ja 4 yli 80 vuotiasta jäsentä.

VUOSI 2005

Alaosaston vuosikokous järjestettiin Hotelli-Ravintola Jahtihovin tiloissa 14.3.2005. Entinen hallitus valittiin uudestaan.

Kuva 11: Alahovin viinitilan viinitupa

Kesän päätapahtuma oli 2.8.2005 tehty risteily m/s Salmettarella Alahovin viinitilalle. Viinitilan isäntä Risto Halman esitteli tilaa ja sen viinituotantoa. Esittelyn jälkeen ruokailtiin viinitilan ravintolassa. Osallistujia oli 11.

Pikkujoulua vietettiin Kuopion kaupunginteatterissa Pitkäjärveläisiä katsellen ja sen jälkeen ravintola Atlaksen noutopöydän antimista nauttien. Mukana oli 18 jäsentä.

Jouluun virittäydyttiin perinteisillä aluetoimiston joulukahveilla 16.12.2005. Isäntinä olivat Jari Hiekkataipale, Elsa Kytömaa ja Timo Hartikainen.

VUOSI 2006

Tänä vuonna vuosikokouksen pitopaikka oli taas Joensuu. Ravintola Aadan tiloissa 13.3.2006 pidetty kokous valitsi edellisen vuoden hallituksen uudelleen. Kokoukseen ja kokouslounaalle osallistui 11 jäsentä. Kyösti Leikas piti lyhyen tietoiskun hätäensiavusta.

Kuva 12: Mikkelin jalkaväkimuseo

Heinäkuun 8. päivänä tehtiin kesäretki Mikkeliin. Siellä tutustuttiin Mikkelin jalkaväkimuseoon, ruokailtiin ja siirryttiin Naisvuoren kesäteatteriin seuraamaan Kuningasjätkää.

Kolmantena vuotena peräkkäin pikkujoulu vietettiin Kuopion kaupunginteatterissa. Siellä esitettiin 3-tuntista Minna musikaalia, joka kertoi kuuluisan kuopiolaisen kirjailijan ja vaikuttajan Minna Canthin elämästä. Teatterinautinnon jälkeen siirryttiin nauttimaan ravintola Rosen herkuista. Osallistujia oli 15.

Itä-Suomen alaosaston jäsenmäärä vuoden 2006 lopussa oli 51 maksanutta ja lisäksi 6 yli 80 vuotiasta jäsentä

VUOSI 2007

Vuosikokous pidettiin tänä vuonna Kiuruvedellä ravintola Peltohovin tiloissa 14.3.2007. Alaosaston hallitus valittiin muilta osin uudelleen, paitsi Eeva Kokkosen tilalle valittiin Pirkko Holopainen.

Vuoden 2007 kesätapahtumaa vietettiin Savonlinnassa 6.7.2007. Casinon vierasvenesatamassa ja sen lähivesillä tutustuttiin aluksi Kyösti ja Anna-Terttu Leikkaan purjevene s/y Donna Annaan.

Savonlinnasta siirryttiin Punkaharjun Retrettiin. Luolastossa oli Eero Järnefeldtin näyttely ja oheisnäyttelyinä Kalevala Korun juhlavuoden ja venäläisen realismin näyttelyt.

Kuva 13: Retretin jylhää luolastoa Kuva 14: Pirkko Holopainen

Tämän vuoden pikkujoulu siirrettiin seuraavan vuoden alussa pidettäväksi. Alaosaston jäsenmäärä vuoden 2007 lopussa oli 51 maksanutta ja 5 yli 80 vuotiasta jäsentä.

VUOSI 2008

Vuosi 2008 aloitettiin siis edellisen vuoden pikkujoulun korvaavalla teatterikäynnillä 19.1. Kuopion kaupunginteatterissa esitettiin Hilmanpäiviä. Teatteriesityksen jälkeinen ”pikkujouluateria” syötiin ravintola Amarillossa.

Alaosaston vuosikokous järjestettiin 13.3.2008 hotelli-ravintola Jahtihovissa Kuopiossa.

Kuva 15: Vuosikokouslounas Jahtihovissa

Vuosikokous kutsui Itä-Suomen alaosaston Kunniapuheenjohtajaksi pitkäaikaisen puheenjohtajansa Matti Varkon. Matti on myös alaosaston perustajajäsen. Kunniapuheenjohtaja Varko voi halutessaan osallistua hallituksen kokouksiin.

Kunniakirjuriksi kutsuttiin niinikään perustajajäsen ja pitkäaikainen sihteeri/rahastonhoitaja Aulis Jonninen.

Alaosaston uudeksi puheenjohtajaksi valittiin Kyösti Leikas Kuopiosta. Hänet valtuutettiin Itä-Suomen alaosaston edustajaksi pääyhdistyksen hallitukseen. Muilta osin entinen hallitus valittiin uudestaan.

Kuva 16: Matti Varko, Eeva Kokkonen ja Aulis Jonninen Kuva 17: Arja Savolainen

Vuonna 2008 tuli kuluneeksi 200 vuotta Suomen Sodasta. Mm. Kuopiossa ja Iisalmessa järjestettiin aiheeseen liittyviä näyttelyitä, luentoja ja muita tapahtumia. Alaosaston jäseniä osallistui Kuopion Museolla Suomen Sodasta pidettyihin luentoihin ja Koljonvirran taistelunäytökseen Iisalmessa.

Kesän päätapahtuma oli Koljonvirta 1808-näytelmä Mansikkaniemen kesäteatterissa Iisalmessa 10.8.2008. Tätä esitystä oli katsomassa 20 alaosaston jäsentä 12 eri paikkakunnalta. Teatterin jälkeen ruokailtiin ravintola Olutmestarissa ja tutustuttiin Iisalmen uudistettuun vierasvenesatamaan.

Syyskuussa kuopiolaisessa elokuvaeatterissa Kuvakukossa aloitti elokuvakerho Hopeatähti, jonka ohjelmistossa on uutuuksia, klassikoita ja laatuelokuvia aikuiseen makuun. Kaikissa syyskauden näytöksissä oli mukana myös alaosaston jäseniä.

Lokakuun 10. päivänä käytiin patikoimassa Wrightin taiteilijaveljesten jalanjäljissä Haminalahden kulttuuripolku.

Marraskuun 11. päivänä tutustuttiin Ossi Leväisen opastuksella Suomen Alkoholitukkuun Kuopiossa.

Kuva 18: von Wrightien jalanjäljissä Kuva 19: Suomen Alkoholitukussa

Tämän vuoden pikkujoulu siirrettiin seuraavan vuoden alussa pidettäväksi.

Joulukuun 8. päivänä Alko kutsui taas senioreita joulukahville. Aluepäällikkö Anna-Maija Kämäläinen ja aluesihteeri Elsa Kytömaa järjestivät perinteisen jouluvastaanoton aluetoimistossa. Jäsenkirjeiden lähettämiseen saatiin vuoden aikana tervetullutta apua Elsa Kytömaalta. Tavoitteena oli jatkossa lähettää kaikki mahdolliset tiedotteet sähköpostilla.

Alaosaston jäsenmäärä vuoden 2008 lopussa oli 56 maksanutta ja 7 yli 80 vuotiasta jäsentä 16:lta eri paikkakunnalta

VUOSI 2009

Koska edellisen vuoden pikkujoulu jäi pitämättä, korvattiin se vuoden alussa teatterikäynnillä. Tammikuun 3. päivänä käytiin Kuopion kaupunginteatterissa katsomassa Särkelä itte ja sen jälkeen ruokailemassa ravintola Kreetassa.

Alaosaston vuosikokous pidettiin Kuopion Korttelimuseon kahvilassa 19.2.2009. Kahvilarakennus on aikoinaan toiminut käräjätupana. Edellisen vuoden hallitus valittiin uudelleen ja lisäksi Martti Granqvist Iisalmesta uutena jäsenenä.

Kuva 20: Martti Granqvist Kuva 21: Pölhönsaaren hiihtoretki

Vuoden päätapahtuma oli 19.5.2009 Savonian auditoriossa pidetty pääyhdistyksen vuosikokous, jonka järjestelyistä vastasi Itä-Suomen alaosasto.

Kuva 22: Sihteeri Hilkka Rajala ja puheenjohtaja Kuva 23: Kyösti Leikas avasi kokouksen	Ossi Leväinen

Kokousvieraille esiteltiin mm. uusi Saaristokatu. Kokouksen jälkeen risteiltiin Kallavedellä m/s Ukolla ja m/s Queen R:llä. Laivoilla nautittiin kauniista järvimaisemista sekä muikuista ja muusista. Vuosikokouseen osallistui 185 jäsentä eri puolilta Suomea.

Kuva 24: Virpi Vesterinen Kuva 25: Marianne Jonasson, Leo Mäkinen ja Noora Kivi

Risteilyllä mukana olivat myös Alko Oy:n Itä-Suomen alueen vt. aluepäällikkö Virpi Vesterinen, Alko-Altian Seniorit ry:n pääyhdistyksen rahastonhoitaja Marianne Jonasson, pääyhdistyksen puheenjohtaja Leo Mäkinen ja Kuopion Roll Risteilyt Oy:n toimitusjohtaja Noora Kivi.

Syyskuun 28. päivänä 2009 tehtiin ruskaretki Puijon luontopolulle. Pikkujoulua vietettiin 16.12.2009 Kuopion kaupunginteatterissa Rakkaita Rissasia katsomalla. Väliajalla nautittiin leivoskahvit.

Kuva 26: Ruskaretkeläiset Konttilan opastuskeskuksessa Kuva 27: Väliaikakahvit

Joulukuussa tuli taas kutsu Alkon aluetoimiston joulukahveille. Isäntäväkenä olivat vt. aluepäällikkö Virpi Vesterinen, Elsa Kytömaa ja Timo Hartikainen. Rento tilaisuus toi taas hyvän mielen ja lämpimät suhteet entiseen työnantajaan vahvistuivat entisestään.

Vuoden 2009 lopussa Itä-Suomen alaosaston jäsenmäärä oli 53, joista 7 oli yli 80 vuotiaita.

VUOSI 2010

Tämäkin vuosi aloitettiin alaosaston vuosikokouksella, joka pidettiin Joensuussa ravintola Adan tiloissa 16.2.2010. Entinen hallitus valittiin kokonaisuudessaan uudelleen. Rutiiniasioiden jälkeen Seppo Räsänen kertoi kuvin ja sanoin Kuuban matkastaan.

Maaliskuun 29. päiväksi oli suunniteltu hiihtoretki Pölhönsaaren grillikodalle. Kurja sää esti sen toteutumisen ja vain Aulis Jonninen, Matti Laitinen ja Kyösti Leikas kävivät kodalla makkaranpaistossa.

Kuva 28: 50-vuotisjuhlakokouksen osanottajia Turun VPK:n talossa

Alkon Eläkkeensaajain Yhdistys ry:n, nykyisin Alko-Altian Seniorit ry:n perustamisesta oli vuonna 2010 kulunut 50 vuotta. Turun alaosasto järjesti juhlavan vuosikokouksen arvokkaassa Turun VPK:n talossa. Kyösti ja Anna Terttu Leikas osallistuivat Itä-Suomen alaosaston edustajina juhlakokoukseen.

Kuva 29: Aluepäällikkö Erkki Pakola ja eroava Kuva 30: Uusi puheenjohtaja Kyösti Leikas

puheenjohtaja Leo Mäkinen

Vuosikokous valitsi Kyösti Leikkaan eroavan puheenjohtaja Leo Mäkisen tilalle Alko-Altian Seniorit ry:n uudeksi puheenjohtajaksi.

Itä-Suomen alaosaston kesän päätapahtuma oli tutustuminen Kuopion Asuntomessuihin 10.8.2010.

Messuille mentiin ja sieltä palattiin perinteisellä kuopiolaisella sisävesilaivalla. Asuntomessut oli vuoden suurtapahtuma Kuopiossa.

Kuva 31: Asuntomessut kiinnostivat senioreita

Perinteinen ruskaretki tehtiin 28.9.2010 loistavassa syyssäässä Neulamäen maastoon. Flunssat ja yhteensattumat rajoittivat tosin ikävästi osanottoa.

Vuosi huipentui 1.12.2010 Tätilän maalaistalossa järjestettyyn tunnelmalliseen pikkujouluun. Kaikki valmistelut oli tehty itse. Hallituksen jäsen Arja Savolainen ja hallituksen varapuheenjohtaja Pirkko Holopainen olivat loihtineet perinteisen pikkujoulutapahtuman. Ei ollut valtaa loistoa, mutta sitäkin enemmän tunnetta ja tunnelmaa.

Kuva 32: Pikkujoulutunnelmaa Tätilän maalaistalon tuvassa

Vuoden 2010 lopussa alaosastossa oli 51 jäsentä kuudeltatoista eri paikkakunnalta. Näistä 6 oli täyttänyt 80 v.

Vuosi 2011

Vuosikokous pidettiin 2.3.2011 Leppävirran Vesileppiksessä. Edellisen vuoden hallitus valittiin uudelleen. Kokouksen jälkeen tutustuttiin maailman suurimpaan kallioon louhittuun hiihtoputkeen.

Anne Savolainen vastasi kokousjärjestelyistä.

Kuva 33: Leppävirran vuosikokouksen osanottajia

Itä-Suomen alaosaston perustamisesta oli 11.4.2011 kulunut 10 vuotta. Juhlavuoden kunniaksi kokoonnuttiin ravintola Kallaveteen omakustanteiselle lounaalle. Kyösti Leikas oli kirjoittanut alaosaston 10-vuotishistoriikin. Matti Laitinen kutsuttiin Itä-Suomen alaosaston Kunniajäseneksi. Kiitokseksi vuosikausia tapahtuneesta alkolaisten ruokkimisesta yrittäjäpariskunta Tyyne ja Hannu Partaselle ojennettiin kunniakirja.

Kuva 34: Alaosaston 10-vuotishistoriikki Kuva 35: Tyyne Partanen, Kyösti Leikas ja Hannu	Partanen

Kuva 36 a ja b: 10-vuotisjuhlalounaan osanottajia ravintola Kallaveessä

Pääyhdistyksen vuosikokoukseen 24. - 25.5.2011 Sastamalan Ellivuoressa osallistuivat Arja Savolainen, Pirkko Holopainen, Marja-Leena ja Aulis Jonninen, Matti Laitinen, Kyösti ja Anna Terttu Leikas.

Kesän päätapahtuma oli elämysristeily Muuruvedelle 3.7.2011. Arja Savolainen huolehti käytännön järjestelyistä.

Kuva 37: Elämysristeily Kuva 38: Kunniapuheenjohtaja Matti Varko ja Ritva Varko

Syyskuun 28. päivänä patikoitiin ruskaretki Orinoron rotkolaaksoon Leppävirralla. Jylhät maisemat ihastuttivat ja mukavassa syyssäässä paistettiin makkarat ja keitettiin nokipannukahvit läheisellä laavulla. Anne Savolainen ja Auri Hotta vastasivat onnistuneen retken järjestelyistä.

Kuva 39: Ruskaretkeläiset Orinoron rotkossa Kuva 40: Makkaratulilla

Kuva 41: Ossi Leväinen ja Arja Savolainen

Pikkujoulu vietettiin taas Tätilän maalaistalossa. Oma väki oli asialla. Jonniset leipoivat, Granqvistit keittivät rusinasoppaa ja Ossi Leväinen tarjosi viinit. Pirkko Holopainen ja Arja Savolainen kantoivat päävastuun apunaan Eeva Kokkonen ja Merja Lyytinen. Pukiksi epäiltiin Granqvistin Marttia.

Kuva 42: Isäntäväki Timo Hartikainen, Virpi Vesterinen ja Elsa Kytömaa

Pitkän perinteen mukaisesti aluetoimisto kutsui seniorit joulukahveille. Virpi Vesterinen, Elsa Kytömaa ja Timo Hartikainen kestitsivät. Vieraina mm. Markku Voutilainen, Anne Savolainen ja Matti Laitinen.

Vuoden 2011 lopussa Itä-Suomen alaosastossa oli 55 jäsentä kahdeksaltatoista eri paikkakunnalta. Heistä 7 oli yli 80-vuotiasta.

VUOSI 2012

Vuosikokouksellahan se alkoi 7.3.2012 tämäkin vuosi. Iisalmelainen hallituksen jäsen Martti Granqvist oli järjestänyt hulppeat kokouspuitteet Olvin tiloihin. Entinen hallitus valittiin uudelleen. Olvin ruokalassa syötiin myös kokouslounas. Varsinaisen kokouksen jälkeen tutustuttiin Olvi-halliin sijoitettuun Panimomuseoon ja saatiin ajantasaisen esittely itse Olvista.

Kuva 43: Kokouksen osanottajia ajokuntoisen panimoauton äärellä Panimomuseossa

Alko täytti 80 vuotta 5.4.2012. Koska Alkolta ei tästä juhlasta senioreille mitään viestiä kuulunut, mentiin omilla rahoilla muikun syöntiin kuuluisan kuopiolaisen muikkuravintola Sammon Peilisaliin. Sammon muikut ovat maankuuluja ja niistä ovat käyneet nauttimassa monet valtakunnantasoiset julkkiksetkin.

Kuvat 44 a, b ja c: Alkon 80-vuotisjuhlalounas 5.4.2012 ravintola Sammossa

Pääyhdistyksen vuosikokouksen järjesti Etelä-Karjalan alaosasto. Se pidettiin 22. - 23.5.2012 upouudessa Holiday Club Saimaa kylpylässä Lappeenrannan Rauhassa. Itäsuomalaisista kokoukseen osallistuivat Arja Savolainen, Pirkko Holopainen, Riitta ja Juhani Valjakka, Kaija ja Seppo Räsänen, Liisa Stranden, Mirja Naukkarinen, Anna Terttu ja Kyösti Leikas.

Mirja Naukkarisen ja Liisa Strandenin junailema Ruunaankosken lasku 14.6.2012 jäi varmasti kaikkien mieliin. Koskenlaskijat pukivat pelastusliivit ylleen ja asettuivat perämoottorilla varustetulle terassille. Ja sitten mentiin! Taitava perämies ohjasi lauttansa kuohujen läpi turvallisesti tyveneen, jossa pysähdyttiin nauttimaan lohisopasta ja tykötarpeista.

Kuva 45: Urheat koskenlaskijat

Kuva 46: Pääyhdistyksen järjestämälle Viipurin matkalle 5. - 6.9. 2012 osallistuivat Kyösti Leikas, Auri Hotta, Anne Savolainen ja Soili Itkonen. Illallisravintola taustalla. Kyösti toimi matkanjohtajana.

Kuva 47: Matti Laitinen järjesti itäsuomalaisille tutustumiskäynnin Tarinan sairaalamuseoon Siilinjärvelle 10.10.2012. Erittäin mielenkiintoinen tutustumisretki oman seudun sairaanhoidon historiaan.

Kuva 48: Pikkujoulu Tätilässä 3.12.2012

Jo tutuksi tulleeseen Tätilän tunnelmalliseen tupaan kokoonnuttiin pikkujoulun viettoon. Kaikki serviisi oli omasta takaa. Arjan, Pirkon ja Jonnisten leipomuksia, Granqvistien perinteistä sekahedelmäsoppaa ja Leväisen Ossin viinejä nautiskellen ilta kului rattoisasti. Kun Martti poistui hetkeksi, kopisteli joulupukki tupaan.

Aluetoimisto tarjosi taas perintieset joulukahvit. Isäntäväkenä olivat Elsa Kytömaa ja Timo Hartikaienen. Nyt voitiinkin todeta, että joulunaika oli alkanut.

Vuoden 2012 lopussa Itä-Suomen alaosastossa oli 52 jäsentä, joista 7 oli täyttänyt 80 vuotta.

VUOSI 2013

Kuva 49: Yrityskeskus Innocum Kuva 50: Liisa Väätäinen Kuva 51: Heikki Hiltunen

Liisä Väätäinen oli järjestänyt vuosikokoukselle 14.3.2013 erinomaiset kokouspuitteet Siilinjärvelle yrityskeskus Innocumiin. Innocumin Lataamossa ladattiin myös kokouslounas. Uusiksi hallituksen jäseniksi entisten lisäksi valittiin Liisa Väätäinen ja Heikki Hiltunen.

Kesän päätapahtuma oli Siilifolk-festivaali 2.7.2013 Siilinjärvellä. Sinne osallistuttiin runsaslukuisasti. Uusi hallituksen jäsen ja festivaalijohtaja Liisa Väätäinen piti omiensa puolta. Aluksi syötiin maukas lounas Vintillä ja sen jälkeen siirryttiin taidenautintoihin. Kaiken kukkaraksi Liisa tarjosi vielä muurinpohjaleltut.

Kuva 52: Ravintola Vintti Kuva 53: Muurinpohjaletuilla

Kuvat 54 a ja b: Itä-Suomen alaosaston Kunniapuheenjohtaja Matti Varko kuoli yllättäen 30.8.2013.	Matti toimi Itä-Suomen alaosaston puheenjohtajana ja pääyhdistyksen hallituksen	jäsenenä vuosina 2002 – 2007.

Pääyhdistys järjesti 3. - 7. syyskuuta 2013 laivamatkan Pietariin. Itäsuomalaisia edustivat Auri Hotta, Anne Savolainen ja Kyösti Leikas.

Kuva 55: Auri Hotta ja Anne Savolainen

Syksyllä 26.9.2013 tehtiin ruskaretki Rautavaaran Metsäkartanon maisemiin. Patikoinnin jälkeen kodassa keitetyt nokipannukahvit maistuivat.

Kuva 56: Ruskaretkeläisiä

Kuopion Museoon tutustuttiin pienellä porukalla 10.10. 2013. Erikoisesti mammutin aidon kokoinen hahmo kiinnosti. Tällaisia otuksia tallusteli Savon maisemissakin n. 30 000 vuotta sitten. Silloinen paksu jääpeite ei siis kattanut kaiken aikaa koko Suomea, vaan jätti reunalleen laidunaluetta mammuteille.

Kuva 57: Kuopion museo Kuva 58: Kuopion mammutti

Entiset viinakauppiaat viettivät tänä vuonna pikkujoulunsa entisessä käräjätuvassa 27.11.2013. Nykyisin rakennus palvelee Korttelimuseon kahvilana. Pukitta ei selvitty tästäkään pikkujoulusta.

Kuva 59: Kyösti ja Anna Terttu Leikas, Ossi Leväinen

Vuosi päättyi tavanomaisesti suosittuihin aluetoimiston joulukahveihin. Tuliaisiksi ja kiitokseksi vuosikymmeniä jatkuneesta perinteestä vietiin aluetoimistoon juuri käyttöön otettu uunituore Alko-Altian Seniorit ry:n pöytästandaari N:o 2.

Kuva 60: Pöytästandaarin vastaanottivat aluekoordinaattori Elsa Kytömäki, aluepäällikkö Anna Maija Kämäläinen sekä palvelu- ja tuotekouluttaja Timo Hartikainen.

Vuoden lopussa Itä-Suomen alaosastossa oli 51 jäsentä, joista yli 80 vuotiaita oli 7. Jäsenet olivat 17 eri paikkakunnalta.

VUOSI 2014

Itäsuomalaisten vuosi aloitettiin vuosikokouksella Kuopion alkolaisille tutussa lounasravintola Kallaveessä 3.3.2014. Entinen hallitus valittiin uudelleen.

Kuopiolaisten ylpeys 1852 perustettu alkoholijuomia valmistava Lignell & Piispanen oli muuttanut uusiin tiloihin Siikarantaan. Seniorit pääsivät tutustumaan tiloihin 10.3.2014. Mukava kuriositeetti oli, että yhtiön toimitusjohtaja Harri Nylund oli aikoinaan työskennellyt Alkon osa-aikamyyjänä. Tuliaisiksi vietiin Alko-Altian Seniorit ry:n pöytästandaari N:o 3.

Kuva 61: Lignell & Piispasen vieraina

Pääyhdistyksen vuosikokoukseen Seinäjoen hotelli Lakeudessa 20. - 21.5. 2014 osallistuivat Anna Terttu ja Kyösti Leikas

Kuopiolaisella Alahovin viinitilalla avattiin Suomen ensimmäinen tilaviinimyymälä 1995. Seniorit halusivat verestää muistojaan ja kävivät viinitilalla perinteisellä valkokylkisellä m/s Ukolla 26.6.2014. Viinitilan viinejä maisteltiin tilan isännän Risto Hallmanin opastuksella.

Kuva 62: Risteilyalus Ukko	Kuva 63: Alahovin viinitilalla

Pääyhdistys järjesti kolmannen perättäisen ulkomaanmatkan Narvaan 8. - 10.9.2014. Itäsuomalaisia edustivat Juhani Valjakka, Anna Terttu ja Kyösti Leikas.

Kuva 64: Seniorimyymäläpäälliköitä Narvan mailla

Kuopiossa on paljon museoita. Niihin on tutustuttu aktiivisesti. Nyt oli vuorossa Kuopion Palomuseo. Matti Laitinen järjesti senioreille tutustumiskäynnin 10.10.2014.

Kuva 65: Kuopion Palomuseon autokalustoa

Aluetoimiston perinteiset joulukahvit nautittiin 3.12.2014. Isäntäväkenä olivat aluepäällikkö Anna Maija Kämäläinen, projektipäällikkö Hannu Kärkkäinen ja aluekoordinaattori Elsa Kytömaa. Pöytä oli koreana ja väki viihtyi. Senioreiden Alko-tietämys päivittyi.

Pikkujoulu vietettiin teatterissa. Käytiin katsomassa 11.12.2014 Petteri Summasen Kaikki Kivestä-näytelmä Kuopion kaupunginteatterissa. Väliajalla nautittiin yhteiset pikkujoulukahvit.

Kuva 66: Pikkujouluteatterissa

Vuoden 2014 lopussa Itä-Suomen alaosastossa oli 51 jäsentä 15:ltä eri paikkakunnalta. Heistä 80 vuotta täyttäneitä oli 8.

VUOSI 2015

Alaosaston vuosikokous järjestään vuoroin eri paikkakunnilla. Tänä vuonna vuorossa oli Joensuu 31.3.2015. Myymäläpäällikkö Ari Purmosen suosiollisella avustuksella kokouspaikaksi saatiin Käpykankaan Alkon koulutustilat.

Kokouksen jälkeen tutustuttiin Botanian kasvitieteelliseen puutarhaan, jonka yhteydessä on Suomen ainoa ja maailman pohjoisin trooppinen perhospuutarha. Oli melkoinen kontrasti hyisen maaliskuisen ulkoilman ja trooppisen puutarhan välillä.

Kuva 67: Joensuun vuosikokouksen osanottajia	Kuva 68: Botanian tropiikissa

Pääyhdistyksen vuosikokous pidettiin Porissa 19. - 20.5.2015. Itse kokous järjestettiin Porin Teatterissa ja kokouksen jälkeen tutustuttiin Porin kaupungintaloon. Itä-Suomen alaosastosta kokoukseen osallistuivat Matti Laitinen, Anna Terttu ja Kyösti Leikas. Matti Laitiselle myönnettiin Alko-Altian Seniorit ry:n ansiomerkki.

Matille luovutettiin Alko-Altian Seniorit ry:n pöytästandaari N:o 8 hänen täyttäessään 75 vuotta 31.5.2015.

Itä-Suomen alaosaston kesän päätapahtuma oli musikaali ”Solistina Olavi Virta” Kuopion Uudessa Kesäteatterissa Rauhalahdessa 8.7.2015. Taidenautintoon oli saapunut parisenkymmentä jäsentä usealta eri paikkakunnalta. Ajoittaiselta vesisateelta oltiin suojassa katetussa katsomossa.

Kuva 69: Teatterinautinto takana – kotimatka edessä

Pääyhdistys järjesti neljännen perättäisen ulkomaanmatkan Berliiniin 30.9. - 2.10.2015. Itä-Suomen alaosastosta mielenkiintoiseen matkaan osallistuivat Anna Terttu ja Kyösti Leikas. Matkan yhteydessä tutustuttiin myös Suomen Berliinin suurlähetystöön.

Liisa Väätäinen järjesti Siilinjärven maisemiin ruskaretken 17.9.2015. Nautittiin syksyisestä luonnosta, makkaranpaistosta ja tutustuttiin geokätkentään.

Kuva 70: Ruskaretkeläiset Siilinjärven maisemissa

Eräs Kuopion ylpeys on Ortodoksinen kirkkomuseo Riisa. Museoon on koottu harvinaisia ja erittäin arvokkaita ikoneita, muita kirkollisia esineitä, kirjoja ja tekstiileitä Neuvostoliiton valloittaman alueen kirkoista ja luostareista. Monet aarteet pelastettiin aivan viime hetkillä vihollisen kynsistä.

Vuosikausien remontoinnin jälkeen Riisa avasi taas ovensa syksyllä 2015. Itä-Suomen alaosaston jäsenet kävivät tutustumassa täysin uusittuun museoon 7.10.2015.

Kuva 71: Museovieraat Sergein ja Hermanin muistoarkun, kenotafin ääressä

Pikkujoulu pidettiin Kuopion Tiukanlinnassa 9.12.2015. Pikkujoulupaikan erikoinen nimi juontuu siitä, että tässä hulppeassa funkkistalossa on aikoinaan asunut Puolustusvoimien Kuopiossa sijainneen ammuslataamon johtaja eversti Tiukka. Kaikki pikkujouluvalmistelut oli hoidettu omin voimin. Asialla olivat Väätäiset, Granqvistit, Jonniset, Holopaisen Pirkko ja Savolaisen Arja. Jopa pukkikin oli omatekoinen.

Kuva 72: Tiukanlinnan pikkujoulu Kuva 73: Pikkujoulupukki

Aluetoimistolta oli taas vuosikymmenten perinteen mukaisesti tullut kutsu joulukahveille. Aluepääl-likkö Juha Laanti, aluekoordinaattori Elsa Kytömaa ja palvelu- ja tuotekouluttaja Timo Hartikainen isännöivät tilaisuutta. Tapahtuma on ollut suosittu ja koonnut entisiä alkolaisia laajalta alueelta tapaamaan toisiaan ja kuulemaan Alkon uutisia. Elsa Kytömaa sai kiitokseksi vuosikausien emännöinnistä Jorma Väätäisen moottorisahalla veistämän kissan. On ollut mukava tavata kerran vuodessa aluetoimiston väkeä. Tarjoilu on ollut ylenpalttista ja lämmin tunnelma on viritellyt mielet tulevaan jouluun. Näin oli nytkin 15.12.2015.

Kuvat 74 ja 75: Senioreita aluetoimiston joulukahveilla

Kuva 76: Juha Laanti, Elsa Kytömaa ja Timo Hartikainen

Vuoden lopussa Itä-Suomen alaosastossa oli 57 jäsentä 12 eri paikkakunnalta. Yli 80 vuotiaita heistä oli 7.

VUOSI 2016

Vakiintuneen tavan mukaan vuosi aloitettiin alaosaston vuosikokouksella. Tällä kertaa kokous pidettiin Kuopiossa ravintola Kallaveessä 31.3.2016.

Ennen kokouksen alkua tutustuttiin Kuopion Automuseon mielenkiintoisiin kokoelmiin. Tämä autoharrastajien ylläpitämä museo on kerännyt edustavan kokoelman autoja ja moottoripyöriä menneiltä ajoilta.

Kuva 77: Kuopion Automuseossa Kuva 78: Vuosikokous ravintola Kallaveessä

Pääyhdistyksen vuosikokous järjestettiin Kouvola-talossa Kouvolassa 17. - 18.5.2016. Itä-Suomen alaosastosta kokoukseen osallistuivat Matti Laitinen ja Kyösti Leikas. Kyösti Leikkaalle myönnettiin Alko-Altian Seniorit ry:n ansiomerkki.

Itä-Suomen alaosaston kesäretki tehtiin Uuden-Valamon luostariin Heinävedelle 15.6.2016. Aloitettiin Trapezan lounaalla ja kauniissa kesäsäässä tutustuttiin oppaan johdolla luostarin alueeseen ja näyttelyihin. Retkelle osallistui 17 jäsentä.

Kuva 79: Uuden Valamon luostarissa

Pääyhdistyksen viides ulkomaanmatka tehtiin Tallinnaan 5. - 7.10.2016. Itäsuomalaisista mukana olivat Auri ja Arto Hotta, Marja-Leena ja Aulis Jonninen, sekä Anna Terttu ja Kyösti Leikas. Monipuolisen kulttuurimatkan ohjelmaan kuuluivat mm. kiertoajelu, Lentosataman museo, Tuhkimo-baletti Estonia-teatterissa ja tutustuminen Suomen Viron suurlähetystöön Toompean mäellä.

Kuva 80: Lennart Meren haudalla Kuva 81: Marja-Leena ja Aulis Jonninen

Suomen Viron suurlähetystössä

Pikkujoulun vietto aloitettiin ravintola Grillssonissa ja sitä jatkettiin Kuopion kaupunginteatterissa 3.11.2016 musikaali Annie Mestariampujasta nauttien. Pikkujouluun osallistui 19 jäsentä.

Kuva 82: Pikkujoulunäytelmä Annie Mestariampuja

Vuoden 2016 lopussa Itä-Suomen alaosastossa oli 59 jäsentä 19:ltä eri paikkakunnalta. Heistä yli 80 vuotiaita oli 8.

VUOSI 2017

Suomi 100-vuosi aloitettiin Itä-Suomen alaosastossa vuosikokouksella Puijon Majassa 22.3.2017. Arja Savolainen jäi pois hallituksesta ja hänen tilalleen valittiin Jarmo Pietiläinen Pieksämäeltä. Myös pitkäaikaisen sihteeri Aulis Jonnisen vaihtui Heikki Hiltuseen. Heikki hoitaa Auliksen tavoin myös rahastonhoitajan tehtävät.

Kuva 83: Vuosikokouksen 2017 osanottajia Kuva 84: Jarmo Pietiläinen

Pääyhdistyksen vuosikokous järjestettiin 17. - 18.5.2017 Helsinki – Tallinna välillä liikennöivällä m/s Silja Europalla. Itäsuomalaisista kokoukseen osallistuivat Anna Terttu ja Kyösti Leikas. Kokouksen jälkeisenä aamupäivänä tutustuttiin taidemuseo Kumuun Tallinnassa.

Itä-Suomen alaosaston päätäapahtuma oli 2.7.2017 kesäretki Syvänniemelle Hermannin Teatteriin. Aluksi ruokailtiin Eevantalossa ja sitten tutustuttiin oppaan johdolla kyläyhteisön pienoismalliin. Alueella on ollut rautamasuuni ja Herman Saastamoisen lankarullatehdas.

Hermannin Teatterissa esitettiin evakkojen ja kantaväestön keskinäisistä ongelmista kertova näytelmä Käspaikka. Kesäretkeen osallistui 16 jäsentä.

Kuva 85: Kesäretkeläiset Hermannin talon edessä

Pääyhdistys järjesti kuudennen perättäisen ulkomaanmatkan Varsovaan 7. - 9.10.2017. Matkalle osallistui 49 jäsentä kuudesta eri alaosastosta. Itä-Suomen alaosastosta mukana olivat Riitta ja Juhani Valjakka, sekä Anna Terttu ja Kyösti Leikas. Kaupunkikierroksen lisäksi tutustuttiin mm. Polin-juutalaismuseoon ja Suomen Puolan suurlähetystöön Varsovassa. Kyösti toimi matkanjohtajana.

Pikkujoulun vietto aloitettiin 16.12.2017 jouluaterialla Bistro Frans & Sophiessa ja siirryttiin sitten Kuopion Musiikikeskukseen Iloiseen Joulukonserttiin. Pikkujouluun osallistui 19 jäsentä, joista 4 tuli vain Musiikkikeskukseen.

Kuvat 86 - 89: Pikkujouluateria syötiin Bistro Frans & Sophiessa

Vuoden 2017 lopussa Itä-Suomen alaosastossa oli 53 jäsentä, joista 6 oli yli 80 vuotiaita. Jäsenet olivat 18:lta eri paikkakunnalta.

VUOSI 2018

Itä-Suomen alaosaston vuosikokous pidettiin Pieksämäellä hotelli-ravintola Savonsolmussa 15.3.2018. Kokouksen alussa Itä-Suomen alaosaston pitkäaikainen sihteeri/rahastonhoitaja Aulis Jonninen kutsuttiin alaosaston kunniajäseneksi. Kyösti Leikkaalle ja Martti Granqvistille luovutettiin Alko-Altian Seniorit ry:n pöytästandaarit heidän 75-vuotispäiviensä kuniaksi.

Vuosikokouksen puheenjohtajaksi valittiin Liisa Väätäinen ja sihteeriksi Heikki Hiltunen. Istuva hallitus valittiin kokonaisuudessaan uudelleen vuodelle 2018.

Kokouksen jälkeen tutustuttiin Savon radan museoon. Kokouksjärjestelyistä vastasi pieksämäkeläinen hallituksen jäsen Jarmo Pietiläinen.

Kuva 90: Savon radan museossa

Kuva 91: Aulis Jonninen kunniajäseneksi

Itä-Suomen alaosastolla oli tänä vuonna vuoro järjestää pääyhdistyksen vuosikokous. Edellisen kerran itäsuomalaiset järjestivät sen Kuopiossa vuonna 2009. Koska haluttiin näyttää kokousvieraille Savoa laajemminkin, valittiin kokouspaikaksi Savonlinna. Savonlinnalainen Itä-Suomen alaosaston jäsen Torsti Aspivaara vastasi kokousjärjestelyistä. Varsinainen vuosikokous pidettiin Wanhalla Kasinolla ja majoituttiin Spahotel Casinolla. Vuosikokouksen puheenjohtajaksi valittiin Ossi Leväinen Kuopiosta ja sihteeriksi Heljä Näränen Helsingistä.

Kuva 92: Kyösti Leikas, Ossi Leväinen ja Heljä Näränen

Kuva 93: Ansiomerkki Pirkko Holopaiselle

Kokouksen jälkeen tehtiin höyrylaivaristeily kahdella aluksella Savonlinnan lähivesillä. Iltatilaisuudessa myönnettiin Alko-Altian Seniorit ry:n ansiomerkki alaosaston pitkäaikaiselle varapuheenjohtaja Pirkko Holopaiselle. Itä-Suomen alaosastolle luovutettiin Alko-Altian Seniorit ry:n pöytästandaari N:o 23 kiitokseksi hyvin onnistuneista kokousjärjestelyistä.

Kuva 94: Torsti Aspivaara

Itäsuomalaiset olivat alunperin suunnitelleet kesän päätapahtumaksi tutustumista Eduskuntataloon. Tapahtuma kuitenkin peruuntui, koska osanottajia ei ilmoittautunut tarpeeksi.

Elokuun 28. päivänä Pieksämäeltä tuli suruviesti. Jarmo Pietiläinen oli kuollut. Hän oli Itä-Suomen alaosaston hallituksen jäsen vuosina 2017 – 2018.

Kuva 95 a ja b: Jarmo Pietiläinen

Pikkujoulua vietettiin monien aikaisempien vuosien tavoin ravintolapäivällisellä ja sen jälkeisellä teatterikäynnillä. Tällä kertaa ruokailtiin Kuopion Kauppahallin kellarikerroksessa sijaitsevassa ravintola Hurmassa. Teatterissa nautittiin riemastuttavasta farssista Puhtaana Käteen. Näytelmä kiinnosti muitakin, sillä katsomo oli lähes täynnä.

Kuvat 96 – 100: Vuoden 2019 pikkujouluateria nautittiin ravintola Hurmassa

Vuoden 2018 lopussa Itä-Suomen alaosaston jäsenmäärä oli 49, joista 7 oli yli 80 vuotiaita. Jäsenet olivat 16:lta eri paikkakunnalta.

VUOSI 2019

Vuosi aloitettiin 6.2.2019 hallituksen kokouksella Kuopiossa Syöpäyhdistyksen tiloissa. Hallituksen jäsen Liisa Väätäinen on järjestänyt alaosastolle korvauksetta erinomaisen kokouspaikan. Kokouksessa suunniteltiin alaosaston tulevan vuosikokouksen pitopaikaksi Joensuuta. Ari Purmonen sopikin kokous- ja ruokailupaikan, sekä kokouksen jälkeisen museokierroksen. Harmittavaa oli, että Joensuussa pidettävä kokous piti peruuttaa, koska sikäläisiä osanottajia ilmoittautui niin vähän.

Alaosaston vuosikokous pidettiin lopulta 4.4.2019 Kuopiossa Syöpäyhdistyksen tiloissa. Kokouksessa valittiin entinen hallitus uudelleen. Hallituksen puheenjohtajaksi valittiin Kyösti Leikas, joka ilmoitti, ettei ole enää tämän jälkeen käytettävissä puheenjohtajan tehtävään. Hän on toiminut Itä-Suomen alaosaston puheenjohtajana vuodesta 2008 lähtien.

Kuva 101: Itä-Suomen alaosaston vuosikokous

Toimintasuunnitelmaan kirjattiin kesän päätapahtumaksi teatterimatka Iisalmeen. Koljonvirran kesäteatterissa esitetään Speden elokuvaan pohjautuva Pölhölä-näytelmää. Alaosaston vuosikokouksen jälkeen käytiin ruokailemassa ravintola Skillassa. Ravintola muutti nykyisiin tiloihin Puijon tornista ja vaihtoi samalla nimensä.

Määräaikaan mennessä Iisalmen teatteriretkeen osallistujia ei ilmoittautunut tarpeeksi, joten retki piti valitettavasti peruuttaa.

Alkon Itä-Suomen aluetoimisto oli juuri muuttanut Kuopion kauppatorin laitaan. Senioreita oli kutsuttu 14.6.2019 tutustumaan uusiin tiloihin. Entiseen tapaan tarjoilut olivat parasta A-luokkaa. Isäntäväki oli varautunut runsaaseen vierasjoukkoon, koska vain harvat olivat ilmoittaneet esteestä. Yllättävän vähäiseksi kuitenkin jäi osanottajien määrä. Kaikki paikalla olleet viihtyivät erinomaisesti lämminhenkisessä tilaisuudessa. Vieraita kestitsivät Jari Hiekkataipale, Elsa Kytömaa, Timo Hartikainen ja Hannu Kärkkäinen. Kaikki entisiä hyviä työtovereita.

Kuva 102: Aluetoimiston kahvikutsut

Toimintasuunnitelman mukaisesti itäsuomalaiset viettävät pikkujoulunsa teatteri-ravintola Maximissa Kuopiossa. Nautitaan taiteesta, ruuasta ja entisten työkavereiden seurasta. Loppuvuonna on vielä mahdollista keksiä spontaanisti yhteistä tekemistä.Toivottavasti yhteistyö Alkon aluetoimiston kanssa jatkuu.

ITÄ-SUOMEN ALAOSASTON TULEVAISUUS

Koko yhdistyksen jäsenmäärä on viime vuosina laskenut. Näin on käynyt myös Itä-Suomen alaosastossa.

Seniorit ovat aktiivisia, monella on ollut paljon harrastuksia jo työaikana. Eläkeläisyhdistyksen on vaikea kilpailla heidän ajastaan. Itä-Suomen alaosasto on maantieteellisesti niin laaja, että yhteisten tapahtumien järjestäminen on hankalaa.

Vuonna 2020 alaosasto saa uuden puheenjohtajan, jonka toivoisi käyttävän kaiken tarmonsa alaosaston toiminnan kehittämiseen. Siinä on omat haasteensa, mutta jos ideoita riittää, on mahdollista saada uusia jäseniä ja löytää mielenkiintoisia käyntikohteita ja tapahtumia, joihin kaikki voivat osallistua. Alaosaston tulee ohjata varojaan pitkämatkalaisten matkakustannuksien korvaamiseen. Vuosikouspaikkakuntia kannattaa edelleen vaihdella ja kauden päätapahtumia järjestää eri puolilla alaosaston laajaa aluetta.

Vuonna 2021 Itä-Suomen alaosasto täyttää 20 vuotta. Toivottavasti juhlavuoden tapahtumiin panostetaan ja näin elvytetään alaosaston toiminta uuteen nousuun.

Salaperäinen Kompassi-klubi

Itä-Suomen alaosastossa kuudentoista alkolaisseniorin kahdesta entisestä piiripäälliköstä ja neljästätoista myymäläpäälliköstä koostuva joukko perusti Kompassi-klubin. Tämä löyhä yhteenliittymä on vaitonainen klubistaan, jonka pääasiallinen tarkoitus onkin muistaa jäseniään heidän täyttäessään 70 vuotta. Tätä nuoremmat ovat ehdokasjäseniä.

70-vuotispäivänsä kunniaksi klubin jäsen saa Compass-konjakkipullon ja nimityskirjan, jossa hänet ylennetään klubin hierarkiassa. Hierarkia perustuu senioriteettiin.

Kompassi-klubin kommodorina on klubin perustamisesta alkaen toiminut Aulis Jonninen, myymäläpäällikkö emeritus.

Kommodori Aulis Jonninen

1. varakommodori Matti Varko kuoli

30.8.2013

9. varakommodori Jarmo

Pietiläinen kuoli 26.8.2018

ehdokasjäsen Reijo	Kymmenennen varakommodorin nimityskirja	ehdokasjäsen Reijo Hämäläinen	kuoli 23.11.2018

ITÄ-SUOMEN ALAOSASTON VUOSIKOKOUKSET

Joensuu 6.4.2002

Kuopio, Jahtihovi 9.4.2003

Joensuu, Tiedepuisto 2004

Kuopio, Jahtihovi 14.3.2005

Joensuu, Aada 13.3.2006

Kiuruvesi, Peltohovi 14.3.2007

Kuopio, Jahtihovi 13.3.2008

Kuopio, Korttelimuseon kahvila 19.2.2009

Joensuu, Aada 16.2.2010

Leppävirta, Vesileppis 2.3.2011

Iisalmi, Olvin tilat 7.3.2012

Siilijärvi, Innocum 14.3.2013

Kuopio, ravintola Kallavesj 3.3.2014

Joensuu, Käpykankaan Alko 31.3.2015

Kuopio, ravintola Kallavesj 31.3.2016

Kuopio, Puijon Maja 31.3.2017

Pieksämäki, Savonsolmu 15.3.2018

Kuopio, Syöpäyhdistys 4.4.2019

MUSEOT

Mikkelin jalkaväkimuseo 8.7.2006

Kuopion Museon 200 vuotta Suomen Sodasta-luennot 2008

Panimomuseo, Olvi oluthalli, Iisalmi 7.3.2012

Tarinan sairaalamuseo, Siilinjärvi 10.10.2012

Kuopion Museo 10.10.2013

Kuopion Palomuseo 10.10.2014

Kuopion Ortodoksinen kirkomuseo 7.10.2015

Kuopion Automuseo 31.3.2016

TEATTERIT, KONSERTIT JA TAIDENÄYTTELYT

Punkaharjun Retretti: Eero Järnefeldtin näyttely,

Kalevan Korun juhlanäyttely ja venäläisen

realismin näyttely

Kuopion Kaupunginteatteri, Satavuotisgaala 2002

Kuopion Kaupunginteatteri, Onnen kerjäläinen 8.12.2003

Kuopion Kaupunginteatteri, Pitkäjärveläiset 2005

Naisvuoren kesäteatteri, Mikkeli, Kuningasjätkä 8.7.2006

Kuopion Kaupunginteatteri, Minna-musikaali 2006

Kuopion Kaupunginteatteri, Hilmanpäivät 19.1.2008

Mansikkaniemen kesäteatteri, Iisalmi, Koljonvirta

1808 10.8.2008

Kuopion Kaupunginteatteri, Rakkaat Rissaset 16.12.2009

Kuopion Kaupunginteatteri, Kaikki Kivestä 11.12.2014

KESÄTAPAHTUMAT

Kallaveden risteily 27.8.2003

Risteily m/s Salmettarella Alahovin viinitilalle 2005

Kesäretki Mikkeliin 8.7.2006

Kesäretki Savonlinnaan ja Punkaharjun Retrettiin 6.7.2007

Kallaveden vuosikokousristeily m/s Ukolla ja m/s Queen R:llä 19.5.2009

Tutustuminen Kuopion Asuntomessuihin 10.8.2010

Kesäretki Uuden-Valamon luostariin 15.6.2016

LUONTORETKET

Haminalahden kulttuuripolku 10.10.2008

Hiihtoretki Pölhönsaaren laavulle 25.3.2009

Ruskaretki Puijon luontopolulle 28.9.2009

Ruskaretki Orinoron rotkoon Leppävirralle 2011

Koskenlasku Ruunaan koskella 14.6.2012

Ruskaretki Rautavaaran Metsäkartanon maisemissa 2013

Ruskaretki Siilinjärvellä 2015

Botanian kasvitieteellinen puutarha, Joensuu 2015

TUTUSTUMISKÄYNNIT

Lignell & Piispanen 11.11.2003 ja 10.3.2014

Joensuun Tiedepuisto 2004

Suomen Alkoholitukku, Kuopio 11.11.2008

Olvin panimo, Iisalmi 26.9.2004 ja 7.3.2012

PIKKUJOULUT

Tätilä 1.12.2010

Tätilä 2011

Tätilä 3.12.2012

Korttelimuseon kahvila 27.11.2013

Tiukanlinna 9.12.2015

Kuopion Uusi Kesäteatteri Rauhalahti, Solistina Olavi

Virta 8.7.2015

Kuopion Kaupunginteatteri, Annie Mestariampuja-

musikaali 3.11.2016

Hermannin Teatteri, Syvänniemi, Käspaikka 2.7.2017

Kuopion Musiikkikeskus, Iloinen Joulukonsertti,

16.12.2017

Kuopion Kaupunginteatteri, Puhtaana Käteen, 15.12.2018

ITÄ-SUOMEN ALAOSASTON HALLITUKSET 2001 – 2019

2001	Jäseniä 40

Matti Laitinen (puheenjohtaja)	Kuopio

Matti Varko (varapuheenjohtaja)	Suonenjoki

Eila Niskanen (rahastonhoitaja)	Kuopio

Reino Kumpulainen	Kuopio

Varajasenet:	Aulis Jonnien (sihteeri)	Kuopio

Maija Timonen	Kuopio

Tilintarkastajat: Aune Nousiainen ja Elvi Salmi

2002	Jäseniä 49 ja lisäksi 4 yli 80 vuotiasta

Matti Varko (puheenjohtaja)	Suonenjoki

Matti Laitinen	(varapuheenjohtaja)	Kuopio

Eila Niskanen (rahastonhoitaja)	Kuopio

Maija Timonen	Kuopio

Aulis Jonninen (sihteeri)	Kuopio

Varajäsen: Paavo Rantasalo	Kuopio

2003	Jäseniä 45

Matti Varko (puheenjohtaja)	Suonenjoki

Matti Laitinen (varapuheenjohtaja)	Kuopio

Aune Soininen	Kuopio

Eeva Kokkonen	Kuopio

Aulis Jonninen (sihteeri/rahastonhoitaja)	Kuopio

Varajäsen: Paavo Rantasalo	Kuopio

2003	Jäseniä 45

Matti Varko (puheenjohtaja)	Suonenjoki

Matti Laitinen (varapuheenjohtaja)	Kuopio

Aune Soininen	Kuopio

Eeva Kokkonen	Kuopio

Aulis Jonninen (sihteeri/rahastonhoitaja)	Kuopio

Varajäsen: Paavo Rantasalo	Kuopio

2004	Jäseniä 51 ja lisäksi 4 yli 80 vuotiasta

Matti Varko (puheenjohtaja)	Suonenjoki

Kyösti Leikas (varapuheenjohtaja)	Kuopio

Matti Laitinen	Kuopio

Eeva Kokkonen	Kuopio

Aulis Jonninen (sihteeri/rahastonhoitaja)	Kuopio

Varajäsen: Paavo Rantasalo	Kuopio

2005	Jäseniä 49 ja lisäksi 5 yli 80 vuotiasta

Matti Varko (puheenjohtaja)	Suonenjoki

Kyösti Leikas (varapuheenjpohtaja)	Kuopio

Matti Laitinen	Kuopio

Eeva Kokkonen	Kuopio

Aulis Jonninen (sihteeri/rahastonhoitaja)	Kuopio

Varajäsen: Paavo Rantasalo	Kuopio

2006	Jäseniä 51 ja lisäksi 6 yli 80 vuotiasta

Matti Varko (puheenjohtaja)	Suonenjoki

Kyösti Leikas (varapuheenjohtaja)	Kuopio

Matti Laitinen	Kuopio

Eeva Kokkonen	Kuopio

Aulis Jonninen (sihteeri/rahastonhoitaja)	Kuopio

Varajäsen: Paavo Rantasalo	Kuopio

2007	Jäseniä 51 ja lisäksi 5 yli 80 vuotiasta

Matti Varko (puheenjohtaja)	Suonenjoki

Kyösti Leikas (varapuheenjohtaja)	Kuopio

Matti Laitinen	Kuopio

Pirkko Holopainen	Kuopio

Aulis Jonninen (sihteeri/rahastonhoitaja)	Kuopio

Varajäsen: Paavo Rantasalo	Kuopio

2008	Jäseniä 56, joista 7 yli 80 vuotiasta

Jäseniä oli 16:lta eri paikkakunnalta

Kyösti Leikas (puheenjohtaja)	Kuopio

Pirkko Holopainen (varapuheenjohtaja)	Kuopio

Matti Laitinen	Kuopio

Arja Savolainen	Kuopio

Aulis Jonninen (sihteeri/rahastonhoitaja)	Kuopio

Varajäsen: Paavo Rantasalo	Kuopio

Matti Varko, kunniapuheenjohtaja

Aulis Jonninen, kunniakirjuri

2009	Jäseniä 53, joista 7 yli 80 vuotiasta

Jäseniä oli 15:ltä eri paikkakunnalta

Kyösti Leikas (puheenjohtaja)	Kuopio

Pirkko Holopainen (varapuheenjohtaja)	Kuopio

Matti Laitinen	Kuopio

Arja Savolainen	Kuopio

Martti Granqvist	Iisalmi

Aulis Jonninen (sihteeri, rahastonhoitaja)	Kuopio

2010	Jäseniä 55, joista 6 yli 80 vuotiasta

Jäseniä oli 16:lta eri paikkakunnalta

Kyösti Leikas (puheenjohtaja)	Kuopio

Pirkko Holopainen (varapuheenjohtaja)	Kuopio

Matti Laitinen	Kuopio

Arja Savolainen	Kuopio

Martti Granqvist	Iisalmi

Aulis Jonninen (sihteeri/rahastonhoitaja)	Kuopio

2011	Jäseniä 55, joista 7 yli 80 vuotiasta

Jäseniä oli 18:lta eri paikkakunnalta

Kyösti Leikas (puheenjohtaja)	Kuopio

Pirkko Holopainen (varapuheenjohtaja)	Kuopio

Matti Laitinen	(kunniajäsen)	Kuopio

Arja Savolainen	Kuopio

Martti Granqvist	Iisalmi

Aulis Jonninen (sihteeri/rahastonhoitaja)	Kuopio

2012	Jäseniä 52, , joista 7 yli 80 vuotiasta

Jäseniä oli18:lta eri paikkakunnalta

Kyösti Leikas (puheenjohtaja)	Kuopio

Pirkko Holopainen (varapuheenjohtaja)	Kuopio

Matti Laitinen	(kunniajäsen)	Kuopio

Arja Savolainen	Kuopio

Martti Granqvist	Iisalmi

Aulis Jonninen (sihteeri/rahastonhoitaja)	Kuopio

2013	Jäseniä 51, joista 7 yli 80 vuotiasta

Jäseniä oli 17:ltä eri paikkakunnalta

Kyösti Leikas (puheenjohtaja)	Kuopio

Pirkko Holopainen (varapuheenjohtaja)	Kuopio

Matti Laitinen	(kunniajäsen)	Kuopio

Arja Savolainen	Kuopio

Martti Granqvist	Kuopio

Liisa Väätäinen	Siilinjärvi

Heikki Hiltunen	Vuorela

Aulis Jonninen (sihteeri/rahastonhoitaja)

2014	Jäseniä 51, joista 8 oli yli 80 vuotiasta

Jäseniä oli 15:ltä eri paikkakunnalta

Kyösti Leikas (puheenjohtaja)	Kuopio

Pirkko Holopainen (varapuheenjohtaja)	Kuopio

Matti Laitinen	(kunniajäsen)	Kuopio

Arja Savolainen	Kuopio

Martti Granqvist	Iisalmi

Liisa Väätäinen	Siilinjärvi

Heikki Hiltunen	Vuorela

Aulis Jonninen (sihteeri/rahastonhoitaja)	Kuopio

2015	Jäseniä 57, joista 7 yli 80 vuotiasta

Jäseniä oli 18:lta eri paikkakunnalta

Kyösti Leikas (puheenjohtaja)	Kuopio

Pirkko Holopainen (varapuheenjohtaja)	Kuopio

Matti Laitinen (kunniajäsen)	Kuopio

Arja Savolainen	Kuopio

Martti Granqvist	Iisalmi

Liisa Väätäinen	Siilinjärvi

Heikki Hiltunen	Vuorela

Aulis Jonninen (sihteeri/rahastonhoitaja)	Kuopio

2016	Jäseniä 59, joista 8 yli 80 v

Jäseniä oli 19:ltä eri paikkakunnalta

Kyösti Leikas (puheenjohtaja)	Kuopio

Pirkko Holopainen (varapuheenjohtaja)	Kuopio

Heikki Hiltunen (rahastonhoitaja)	Vuorela

Matti Laitinen (kunniajäsen)	Kuopio

Arja Savolainen	Kuopio

Martti Granqvist	Iisalmi

Liisa Väätäinen	Siilinjärvi

Aulis Jonninen (sihteeri)	Kuopio

2017	Jäseniä 52 , joista 6 yli 80 v

Kyösti Leikas (puheenjohtaja)	Kuopio

Pirkko Holopainen (varapuheenjohtaja)	Kuopio

Heikki Hiltunen (sihteeri/rahastonhoitaja)	Vuorela

Matti Laitinen (kunniajäsen)	Kuopio

Martti Granqvist	Iisalmi

Liisa Väätäinen	Siilinjärvi

Jarmo Pietiläinen	Pieksämäki

2018	Jäseniä 49, joista 7 yli 80 v

Jäseniä 16 eri paikkakunnalta

Kyösti Leikas (puheenjohtaja)	Kuopio

Pirkko Holopainen (varapuheenjohtaja)	Kuopio

Heikki Hiltunen (sihteeri/rahastonhoitaja)	Vuorela

Matti Laitinen (kunniajäsen)	Kuopio

Martti Granqvist	Iisalmi

Liisa Väätäinen	Siilinjärvi

Jarmo Pietiläinen	(kuoli 26.8.2018)	Pieksämäki

2019	Jäseniä

Kyösti Leikas (puheenjohtaja)	Kuopio

Pirkko Holopainen (varapuheenjohtaja)	Kuopio

Heikki Hiltunen (sihteeri/rahastonhoitaja)	Vuorela

Matti Laitinen (kunniajäsen)	Kuopio

Martti Granqvist	Iisalmi

Liisa Väätäinen	Siilinjärvi

Itäsuomalaisten tarinat

OSSI LEVÄISEN TARINA

(Kyösti Leikas haastatteli 8.12.2016)

(markat on muunnettu vuoden 2017 euroiksi)

MONOPOLIN HOMMISSA

Putkahdin maailmaan 14. marraskuuta 1941 Joroisissa. Vanhempani olivat pientilallisia. Minulla oli yksi sisar ja yksi veli, molemmat ovat jo kuolleet. Vietin Joroisissa lapsuuteni ja poikaikäni. Keskikoulun ja kauppaopiston kävin Varkaudessa.

Alkolainen urani alkoi Varkauden Alkosta vuonna 1963. Pääsin sinne varamyyjäksi. Seuraavana vuonna menin asevelvollisuutta suorittamaan Uudenmaan Rakuunapataljoonaan Lappeenrantaan. Sotilasarvoni on reservin luutnantti.

Siviiliin päästyäni sain vakinaisen myyjän paikan Varkauden Alkosta 16.1.1964. Palkkaa maksettiin 665,40 mk, eli 1394,00 e vuoden 2017 rahassa. Varkaudessa suoritin myyjän kurssin ja myyjän jatkotutkinnon.

Menin naimisiin Seijan kanssa juhannuksena 1965. Ylenin Varkauden Alkon vanhimmaksi myyjäksi 16.1.1969. Samana vuonna meille syntyi tytär Nina. Hänellä on nyt kolme lasta, jotka ovat kaikki kovasti innostuneita liikunnasta ja menestyvät hyvin koulussa.

Tasan vuoden kuluttua minut nimitettiin apulaisesimieheksi Mäntän Alkoon ja palkka nousi 1077 markkaan (1562,00 e). Pieni paikkakunta ei kovasti miellyttänyt ja hain Kajaanin Alkon avoimeksi tullutta apulaisesimiehen tointa. Minua onnisti ja aloitin Kajaanissa 1.6.1971. Palkka pomppasi 1427 markkaan (1944,00 e).

Lyhyeksi jäi Kajaanissa olo, sillä minut nimitettiin Pielavedelle avatun myymälän paikallisjohtajaksi 1.12.1971 ja palkka nousi 1701 markkaan (2317,00 e). Pielavedellä kului vajaat kolme vuotta. Mieli teki isommalle paikkakunnalle ja pääsin myymälänesimieheksi Kuopion Savonkadun myymälään. Kaverit ihmettelivät, että mitä on tapahtunut kun paikallisjohtajan titteli vaihtui myymälänesimieheksi. Palkka hiukan nousi, sillä se oli 2590 mk (2510,00 e). Kesäkuun 1. 1979 sain siirron Kuopion Kuninkaankadun myymälän esimieheksi. Näihin aikoihin toimin varsinaisen työni ohella vt. aluetarkastajana. Kävin myös Kuopion hotelli- ja ravintolakoulu Savoniassa pitämässä oppitunteja alkoholilainsäädännöstä. Näissä hommissa olin lähes kymmenen vuotta.

Alkon alueorganisaatio oli muuttunut piiriorganisaatioksi ja Mikkeliinkin perustettiin uusi piiri. Minut nimitettiin sinne piiripäälliköksi 15.5.1989 alkaen. Kun Mikkelin piiri sitten yhdistettiin Itä-Suomen piiriksi, lakkautui myös piiripäällikön toimeni.

Loppuvuodesta 1998 Alko Oy:n hallitus perusti Vistalco Oy:n ravintolamyynnin yhtiöittämiseksi ja erottamiseksi Alkosta. Toimitusjohtajaksi nimitettiin Jack Ahola ja minusta tuli Vistalcon myyntipäällikkö, jonka vastuualue oli Pohjois-Suomi. Alue käsitti Kuopio – Jyväskylä linjan pohjoispuoliset osat. Kilometrejä auton mittariin kertyi paljon. Lopulta minut nimitettiin Vistalcon myyntijohtajaksi. Siinä toimessa piti luoda suhteita maahantuojiin ja ravintolaketjuihin. Marraskuussa 1999 Vistalco myi liiketoimintansa Marlin tytäryhtiölle Oy Kjaer & Sommerfeldt Oy:lle. Vuonna 2001 jäin eläkkeelle 60 vuotta täytettyäni. Alkon ravintolatukut myytiin pois.

YKSITYISYRITTÄJÄNÄ

Kuopion ravintolatukussa työskennelleen Erkki Suutarin ajatuksesta päätimme muutaman alalla toimineen kaverin kanssa ostaa tukun itsellemme. Perustimme yhtiön, jonka nimeksi tuli Itä-Suomen Alkoholitukku. Minusta tuli hallituksen puheenjohtaja ja muut yhtiön osakkaat olivat Ari Jokela, Erkki Suutari, Jukka Kemppinen ja Teemu Huttunen. Aloitimme toiminnan 1.4.2002. Firman nimi oli huono valinta ja olisimme halunneet muuttaa sen Suomen Alkoholitukuksi. Suomen Apteekkariliitto oli kuitenkin varannut sen nimen. Sattumalta otimme yhteyttä uudelleen Patentti ja Rekisterihallitukseen oikealla hetkellä. Suomen Alkoholitukku-nimen käyttöoikeus meni edellisenä päivänä vanhaksi ja me ehdimme nappaamaan nimen itsellemme. Siitä lähtien firma on ollut Suomen Alkoholitukku Oy. Tarvittavan alkurahoituksen saaminen takelteli ensin, sillä pankki ei uskonut liikeideaamme. Pankin vaihto auttoi ja rahoitus järjestyi. Aluksi ostimme juomat Alkosta, mutta sen hinnoittelupolitiikka pakotti meidät hankkimaan ne suoraan maahanatuojilta. Toiminta lähti alkuhaparoinnin jälkeen hyvin käyntiin ja vuonna 2005 ostimme Arto Vuomalta nykyisen kiinteistön juomineen.

Vuoden 2005 itsenäisyyspäivänä perhettämme kohtasi suuri suru. Silloin yli kolmenkymmenen avioliittovuoden jälkeen vaimoni Seija kuoli vaikean sairauden murtamana.

Vuonna 2012 myin omistamani osakkeet takaisin yhtiölle ja jäin lopulta oikeasti eläkkeelle. Suomen Alkoholitukulla menee nykyisin hyvin. Tukun myynti ja liikevaihto ovat kehittyneet suotuisasti sen toiminnan aikana. Vuoden 2017 alkupuolella valmistui laajennusosa, joka helpottaa huomattavasti työskentelyä.

HARRASTUKSIANI

Nuorempana harrastin aktiivisesti hiihtoa. Siitä johtuikin, että hakeuduin myös hiihdon järjestötoimintaan mukaan. Olin Suomen Hiihtoliiton liittovaltuuston jäsen ja Pohjois-Savon Hiihdon puheenjohtaja, sekä Pohjois-Savon Urheilun hallituksen jäsen.

Metsästys on ollut myös mieluinen harrastus. Olen kaatanut 10 hirveä ja metsästänyt jäniksiä ja metsäkanalintuja. Nykyisin keskityn jo mieluummin hirvisopan keittoon, kuin metsässä rämpimiseen.

Hyvä ruoka maistuu ja on mukava kokata sitä itse. Olen toistakymmentä vuotta osallistunut kuopiolaisen Bon Appetit-klubin toimintaan. Kuukauden ensimmäisenä tiistaina meitä kokoontuu 30 miehen joukko valmistamaan hyvää ruokaa. Aluksi kokoonnuimme Savoniassa, mutta nyt Kuopion talouskoululla.

Olen Unkarissa Szekszardin kaupungissa sijaitsevan pienen viinitilan osa-omistaja. Hankin sen aikoinaan itse, mutta mukaan on myöhemmin tullut muitakin omistajia. Tila tuottaa puna- ja valkoviinejä. Käyn siellä muutaman kerran vuodessa, usein viininkorjuuaikana.

Olen matkustellut aika paljon eri puolilla maailmaa. Viime vuosina olen viettänyt tammi – helmikuut Thaimaan lämmössä.

Mieluista on myös seurata lapsenlapsieni elämää ja kehitystä hyvien harrastusten ja ahkeran opiskelun kautta kunnon kansalaisiksi.

Alko-Altian Senioreiden Itä-Suomen alaosastoon liityin vuonna 2009 ja olin samana vuonna Kuopiossa järjestetyn pääyhdistyksen vuosikokouksen puheenjohtaja. Olen osallistunut alaosaston teatteri- ja pikkujoulutilaisuuksiin.

Vapaussoturien huoltosäätiö myönsi minulle 1993 perinnetyöstä Sinisen Ristin havunlehvä-tunnuksin. Tasavallan presidentin myöntämän Suomen Leijonan ansioristin sain Mikkelissä ollessani ja Keskuskauppakamarin Kultaisen elämäntyömerkin 1.10.2007.

Kesäkuun 12. 2009 tasavallan presidentti myönsi minulle Taloustirehtöörin nimen ja arvon.

Olen sitä mieltä, että niin Alkossa kuin yksityisessä yrityksessäkin on ensiarvoisen tärkeää hyvä asiakaspalvelu. Yksityisyrityksessä korostuvat hyvät ja luottamukselliset suhteet asiakkaisiin. Molemmissa yrityksissä on toimittava lain mukaan ja kaikki velvoitteet on hoidettava. Taloudellinen vastuu, yrityksen kehittäminen ja toiminta on yksityisyrityksessä täysin omalla vastuulla. Toiminta on sopeutettava kassavirtojen resurssien mukaan. Kaiken kaikkiaan yrittäminen on haasteellista, mutta erittäin mielenkiintoista.

Yritystoiminnassa mottoni oli: Mikä muille on vaikeaa, se on meille helppoa! Korostin myös sitä, että kaikki yritykseen tuleva raha ei ole omaa rahaa, sillä erilaisia pakollisia maksuja on runsaasti.

AULIS JONNISEN TARINA

(Kyösti Leikas haastatteli 10.11.2016)

Synnyin 15.4.1938 Salmin pitäjän Ala-Uuksun kylässä Laatokan rannalla maanviljelijäperheeseen. Perheeseemme kuului silloin isän ja äidin lisäksi neljä veljestä.

Kun talvisota syttyi 30.11.1939, jouduimme jättämään synnyinseudun ja muuttamaan sodan jaloista evakkoon. Isä joutui sotahommiin. Muuttomatkamme päättyi Saarijärven Koskenkylään. Siellä perheeseen syntyi viides poikalapsi. Saarijärvelle meille tuli järkyttävä uutinen, että isä oli kaatunut 30.9.1941 Vilgan kylässä Petroskoin valtauksen yhteydessä. Isä haudattiin Saarijärvelle.

Rauhan tultua 13.3.1941 palasimme takaisin Salmiin. Isän ruumiskin siirrettiin Salmin hautausmaahan. Entinen kotimme oli poltettu ja rakensimme uuden. Rauha jäi kuitenkin lyhyeksi ja väliaikaiseksi. Kun jatkosota syttyi 25.6.1941, jouduimme jättämään taas kotimme. Perheen kuudes poika syntyi Leppävirralla 11.7.1941. Rintamalla ollut isämme ei ehtinyt nähdä häntä lainkaan.

Toinen evakkomatkamme päättyi Juankoskelle. Siellä aloitin kansakoulun ja kävin sitä kaksi ensimmäistä luokkaa. Sitten muutimme Muuruvedelle ja siellä Västinniemessä kävin kolme luokkaa. Keskikoulun kävin Juankoskella ja Kauppaopiston Kuopiossa.

Asevelvollisuuteni suoritin Pohjois-Karjalan prikaatin Jääkärikomppaniassa Kontiorannassa. Kertausharjoituksissa olen käynyt neljästi ja sotilasarvoni on reservin ylikersantti.

Työelämään tutustuin Juankosken voimalaitoksella lautapoikana.

ALKOSSA

Alkolainen urani alkoi varamyyjänä kesällä 1960 ja 1961 Kuo 2:ssa Savonkadulla. Alkoon minut palkkasi Erkki Pauli. Työhönottohaastattelusta myöhästyin tunnin, sillä olin nukkunut pommiin. Kauppaopistosta valmistuttuani sain sitten vakinaisen myyjän paikan 1.6.1962 Kuo1:ssä Kuninkaankadulla.

Vuonna 1965 menin naimisiin Marja Leenan kanssa. Koska olin ortodoksi ja tuleva vaimoni luterilainen, meidät vihittiin sekä ortodoksisin että luterilaisin menoin.

Alkon esimiesvalmennuksen kävin 1967. Esimiesvalmennuskurssini oli varsin aktiivinen ja teki myöhemmin Alkon tukemia ulkomaanmatkoja Itävaltaan, Skotlantiin ja Espanjaan.

Vuonna 1968 perheeseemme syntyi tytär Kirsi ja vuonna 1971 poika Jarmo.

Vuoden 1969 alkoholilain voimaantulon myötä maaseudulle perustettiin uusia myymälöitä. Sain apulaisesimiehen paikan Saarijärven myymälässä. Vuoden ja seitsemän kuukauden jälkeen pääsin takaisin Kuopioon samalle vakanssille, tällä kertaa Savonkadun myymälään Kuo 2:een, jossa olin alkolaisurani aloittanutkin. Runsaan vuoden kuluttua sain siirron apulaisesimieheksi Kuo 1:een Kuninkaankadulle.

Vuoden 1974 elokuun alussa minut nimitettiin Pielaveden Alkon paikallisjohtajaksi. Lapset aloittivat koulunkäynnin Pielavedellä. Tytär kirjoitti ylioppilaaksi Pielavedellä ja poika urheilulukiossa Kuopiossa. Kirsi asuu nykyisin Kuopiossa ja toimii fysioterapeuttina Neuronilla Vaajasalossa . Jarmo asuu Vantaalla ja toimii It-hallintopäällikkönä Finnprossa Helsingissä.

Pielaveden ajalta on jäänyt mieleeni eräs erikoinen tapahtuma. Tuhosin yläasteen pirtuvaraston tarkastuskäynnilläni. Lorottelin spriin viemäriin, koska koulun tarpeisiin oli tullut denaturoitua ainetta.

Koko ikäni olen harrastanut liikuntaa eri muodoissaan. Nuorena pelasin jalkapalloa Juankosken Palloseurassa ja yleisurheilin Muuruveden Jyskeessä. Pielavedellä ollessa suoritin yleisurheilun lajivalmentajan tutkinnon. Olin Pielaveden Sampon johtokunnassa ja yleisurheilu- ja lentopallojaostoissa mukana. Urheiluhallin valmistuttua pelasin tennistä sisätiloissa. Olin mukana myös Lions Clubin toiminnassa.

Eläkkeelle jäin Pielaveden myymäläpäällikön tehtävistä 30.4.1999. Muutimme jo viisi vuotta aikaisemmin Kuopioon. Asumme nyt kaksistaan vaimoni kanssa kerrostalossa Puijonlaaksossa.

VAPAALLA

Olen kuulunut pitkään Jestoin sukuseuraan ja ollut sen puheenjohtajanakin. Ensimmäinen kotiseutumatka Venäjälle tapahtui kutsuviisumilla 1985. Silloin menimme vaimon kanssa junalla Vainikkalan kautta silloiseen Leningradiin, jossa kutsujat olivat meitä vastassa. Heidän avullaan osasimme Petroskoihin lähtevään junaan. Lotinanpellossa nostettiin junanvaunu nosturilla Pitkäänrantaan vieville kiskoille. Junamatka kesti 13 tuntia. Pitkärannassa huilasimme vähän aikaa Veera Bogdavin luona ja jatkoimme sitten matkaa Veeran sisaren Anni Pisanetzin luokse Ala-Uuksuun. Sinne majoituimme matkan ajaksi.

Viimeisin Venäjän reissu tapahtui elo-syyskuussa vuonna 2006. Tuolloin menimme kaverini Immo Kuutsan kanssa Värtsilän raja-aseman kautta Pitkäänrantaan omalla autolla ja sieltä 13 km eteenpäin Ala-Uuksuun. Siellä olimme taiteilijapariskunta Arvi Hutun ja Tamara Sujevan vieraina heidän kesäasunnollaan. Arvi on inkerinsuomalainen ja Tamara venäläinen.

Parin päivän päästä jatkoimmen yhdessä heidän kanssaan kohti Murmanskia heidän varsinaiseen kotiinsa.

Matkalla pysähdyimme Petroskoissa ja Louhi-nimisellä paikkakunnalla, jossa yövyimme. Poikkesimme myös Kiriovskin kaupungin kirjastossa venäläisen kirjallisuuden näyttelyssä. Siellä oli esillä mm. paikallisella kanavatyömaalla kuolleen 30 000 henkilön nimilista. Matkalla oli myös Apatiitti-niminen kaivoskaupunki. Nimensä mukaisesti siellä louhittiin apatiittia, minkä johdosta laajat alueet kaupungin ympärillä olivat saastuneet. Murmanskista palasimme muutaman päivän kuluttua Raja-Joosepin kautta Suomeen. Venäjän matkoja on kertynyt yli kolmekymmentä.

Kansalaisopiston järjestämillä matkoilla olen käynyt Tsekkoslovakiassa ja Unkarissa. Viimeisin ulkomaanmatkamme on Alko-Altian Seniorien 5-vuotisjuhlamatka Tallinnaan. Meitä alkoaltialaisia oli mukana 96 jäsentä eri puolilta Suomea.

Nykyisin hoidan kuntoani lenkkeillen ja käymällä kolme kertaa viikossa pelaamassa sulkapalloa Varhaiseläkkeensaajien kanssa. Kesäisin puuhastelen mökillä.

Matti Laitisen ja Matti Varkon kanssa puuhasimme yhdessä Itä-Suomen alueelle Alkon Eläkeläiset ry:lle alaosastoa. Sellainen perustettiinkin 19.4.2001. Siitä lähtien olen ollut alaosaston toiminnassa mukana. Sihteerinä olen ollut alusta alkaen vuoden 2017 vuosikokoukseen saakka. Rahaston-hoitajana olin vuosina 2003 – 2015.

Minut kutsuttiin Itä-Suomen alaosaston Kunniakirjuriksi 13.3.2008. Alko-Altian Seniorit ry:n pöytästandaari N:o 1 minulle luovutettiin täyttäessäni 75 vuotta 15.4.2013 ja Alko-Altian Seniorit ry:n ansiomerkki myönnettiin 20.5.2014.

MATTI LAITISEN TARINA

Synnyin toukokuun viimeisenä päivänä vuonna 1940 Suonenjoella. Isäni oli maanviljelijä Valo Laitinen ja äitini Eeva Helena Liponkoski. Isäni suku on kotoisin Venäjältä todennäköisesti Kazanin seudulta. Suonissani virtaa siis tataariverta. Isovanhempani asuivat Petroskoissa. Isäni äiti kuoli lapsivuodekuumeeseen pian isän syntymän jälkeen. Perheen viisi lasta jouduttiin sijoittamaan sukulaisten luo. Puolen vuoden ikäinen isäni Wladimir Dagajeff ja hänen Raisa siskonsa lähetettiin Helsinkiin isoäidin veljen Taavetti Laitisen huostaan.

Kun isäni sitten aikanaan muutti Suonenjoelle, oli hänen nimensä muuttunut aluksi Valo Dagajeff-Laitiseksi ja lopulta Valo Laitiseksi. Virallisia papereita nimenmuutoksesta ei ole.

Kävin kouluni Suonenjoella, keskikoulun päätin 1959. Asevelvollisuuteni suoritin Satakunnan Tykistörykmentissä Niinisalossa 1960-1961.

Menin naimisiin lastentarhanopettaja Raija Leena Ränkipohjan kanssa vuonna 1966. Meille syntyi tytär Kirsi Anneli, joka asuu nykyisin Kontiolahdella. Kirsi väitteli kemian tohtoriksi Joensuun yliopistossa vuonna 2004. Hän työskentelee erilaisissa kemian alan asiantuntijatehtävissä Joensuussa ja sen ympäristössä.

Olin Keskusmetsäseura Tapion ja TVH:n hommissa ennen kauppaopistoon menoani. Suoritin merkonomin tutkinnon Kuopion Kauppaopistossa vuonna 1967.

URANI ALKOSSA

Alkolainen urani alkoi heti kauppaopiston jälkeen 1.6.1967 Kuopiossa Kuo 1:ssä Kuninkaankadun myymälässä. Siellä työskentelin aluksi varamyyjänä ja 6 kuukauden jälkeen vakinaisena myyjänä vuoteen 1971 saakka. Sitten sain nimityksen vanhimmaksi myyjäksi Kuo 2:een Savonkadulle, jossa olin vuoteen 1979 saakka. Siellä ollessani kävin myös esimiesvalmennuksen. Kuo 2:sta siirryin takaisin Kuo 1:een ja työskentelin siellä vanhimpana myyjänä vuoteen 1983 saakka. Vanhimman myyjän pestini jatkui vielä Siilinjärvellä vuosina 1983 – 1984.

Kouvola 2:n apulaisesimieheksi minut nimitettiin vuonna 1984 ja sieltä sain siirron Heinola 1:n apulaisesimieheksi vuonna 1985. Heinolassa viivyin kaksi vuotta ja vuonna 1987 minut nimitettiin myymälän esimieheksi Nivalaan Keski-Pohjanmaalle. Siitä tuli lyhyt pesti, sillä vuonna 1988 siirryin samaan tehtävään Outokumpuun. Sieltä jäin sitten eläkkeelle myymäläpäällikön vakanssilta 31.5.2000.

Erikoisena episodina alkolaisuraltani on jäänyt mieleeni pirtutarkastus Heinolan vaneritehtaalle. Siellä oli 2000 litran verran denaturoimatonta alkoholia useassa eri paikassa. Mittatikulla yritettiin määrittää säiliöissä oleva alkoholi, mutta kyllä jäi sellainen tuntu, että jos joku on eliminoinut muutaman litran omaan käyttöön, ei sitä näillä konsteilla pysty mitenkään toteamaan.

Alkossakin ilmee joskus väärinkäytöksiä. Paria sellaista ikävää tapahtumaa olen minäkin joutunut selvittelemään. Yleisesti ottaen alkolaiset ovat hyvin motivoitunutta ja vastuuntuntoista joukkoa.

HARRASTUKSET

Harrastuksistani voisin mainita lukemisen, lenkkeilyn ja hiihdon, sekä toimimisen Lions Clubissa.

Matkusteluakin olen harrastanut. Pohjois-Karjalan alkolaisten esimiesten kanssa teimme viikon mittaisen matkan Lontooseen, jossa tutustuimme mm. Gordon Ginin tehtaaseen. Tätä matkaa tuki Alko, sillä saimme tehdä sen työaikana.

Kanarian saaret ja Espanja ovat olleet myös useasti matkakohteina. Mielenkiintoista on ollut seikkailla omalla autolla Espanjassa.

Isänpuoleinen sukuni kiinnostaa. Vuodesta 1965 alkaen olen tehnyt useita retkiä Leningradiin, nykyiseen Pietariin ja Moskovaan, sillä siellä asuu serkkujani ja muita sukulaisiani.

ELÄKKEELLÄ

Kaukaisin matkakohde on Seychellien saaret, jonne matkustin heti eläkkeelle jäätyäni syksyllä 2000. Nämä paratiisisaaret sijaitsevat Intian valtamerellä Afrikan itäpuolella. Eräs tämän matkan jännittävimmistä tapahtumista oli, kun saavuin koneeni lähtöportille 10 minuuttia ennen sen sulkemista.

Marjastus ja mökkeily ovat edelleen minulle tärkeitä asioita. Hillareissuja Lappiin olen tehnyt vuosittain vuodesta 1972 alkaen. Pakastimessa on aina muhkeat hillavarat ja on niitä riittänyt muillekin. Lapin retket ovat olleet erittäin antoisia ja siellä jos missä ihminen tuntee pienuutensa avaran luonnon keskellä.

Aulis Jonnisen ja Matti Varkon kanssa olin perustamassa Itä-Suomen alaosastoa. Jonkinlaista eläkeläistoimintaa Itä-Suomessa oli ollut jo Mikkelissä, mutta mikkeliläiset kuuluivat Etelä-Karjalan alaosastoon. Itsenäisen Itä-Suomen alaosaston perustimme Kuopiossa 19.4.2001. Olin alaosaston ensimmäinen puheenjohtaja vuoden 2001 ja varapuheenjohtaja vuosina 2002 – 2003. Vuodesta 2004 alkaen olen ollut hallituksen jäsen ja olen edelleen. Alaosaston vuosikokouksessa 11.4.2011 minut kutsuttiin Itä-Suomen alaosaston kunniajäseneksi. Pääyhdistyksen vuosi-kokouksessa Porissa 19.5.2015 minulle myönnettiin Alko-Altian Seniorit ry:n ansiomerkki ja 31.5.2015 täyttäessäni 75 vuotta sain Alko-Altian Seniorit ry:n pöytästandaarin N:o 8.

KYÖSTI LEIKKAAN TARINA

ENNEN ALKOA

Olen sota-ajan lapsi. Stalingradin taistelut olivat päättymäisillään kun tulin maailmaan 13.1.1943 klo 11.20 Mikkelin synnytyslaitoksella. Äiti oli kiidätetty sinne junalla ja hevosella. Synnyin keskosena ja painoin 2 kg 240 g. Sukujuureni ovat syvällä Savossa. Vanhin nimeltä tunnettu esi-isäni Marcus Leikas syntyi Kantalan kylässä 1639 ja kuoli 94 vuotiaana 1733.

Lapsuus ja poikaikä kuluivat Haukivuorella. Koulun ohella harrastin innokkaasti partiota, retkeilyä, rakentelin lennokkikerhossa lennokkeja ja luin innokkaasti. Äiti käytti lukemisviettiäni joskus hyväkseen. Sain lähteä kirjastoon, jos olin lakaissut lattiat.

Oppikouluun oli lähdettävä 40 kilometrin päähän Mikkeliin. Haukivuorella ei ollut katuvaloja ja tiet olivat usein talviaamuina auraamatta. Taskulampun valossa pilkkopimeällä umpihangessa taapersin rautatieasemalle. Junamatka Mikkeliin kesti tunnin. Juna pysähtyi 15 kertaa, nykyisin ei edes Haukivuorella. Sellainen oli koulutieni. Varttuneempana työskentelin kesäisin rakennuksilla maalarina taskurahoja tienaamassa.

Lappeenrannassa Karjalan Tykistörykmentissä suoritetun asevelvollisuuden jälkeen läksin Länsi-Saksaan Fallerslebeniin sahalle töihin. Kielitaidon kohentaminen ja seikkailunhalu olivat pontimena. Laitoin sieltä hakupaperit Mikkelin Kauppaoppilaitokseen ja pääsin aloittamaan opinnot syksyllä 1964.

Oli toukokuun 14. päivä 1965, äitini syntymäpäivä. Isäni sai yllättäen sydänkohtauksen ja kuoli syliini taksin takapenkillä sairaalaan vietäessä. Epätoivoiset ja tehottomat yritykset puhaltaa hänet henkiin olivat turhia. Sydäninfarkti vei hänet 52 vuoden ikäisenä. Palasin kotiin mukanani isän vaatteet ruskeassa käärepaperinyytissä. Perhe jäi tyhjän päälle. Minusta tuli perheen vanhimpana lapsena silloisen 6-henkisen joukomme yksinhuoltaja. Äiti ei ollut ansiotyössä ja kotona olevat sisarukseni kävivät vielä koulua. Minunkin opiskeluni olivat vielä pahasti kesken.

ALKOSSA JA VAPAALLA

Pääsin kesäksi 1965 Mikkelin Alkoon varamyyjäksi ja seuraavana vuonna vakinaiseksi myyjäksi. Siitä alkoi alkolainen urani. Se oli perheemme pelastus. Vaikka perheen taloudellinen tila vähitellen vakiintui, jäin Alkoon. Ratkaiseva tekijä oli esimiesvalmennukseen pääsy. Viinanmyynti ei kuitenkaan ollut unelma-ammattini.

Uusia harrastuksia alkoi tulla työn oheen. Isän kuolema motivoi ensiapukurssille. Venäjän kielen opinnot kansalaisopistossa olin aloittanut, kun pääsin matkanjohtajaksi kauppaopiston luokkaretkelle Leningradiin. Lapsena alkanut lennokkiharrastus sai jatkoa laskuvarjohypyillä ja purjelennolla.

Alkolainen urani lienee aika tavallinen tarina. Pieni porras kerrallaan paikkakuntia vaihdellen loppusijoituspaikkaan. Minun kohdallani se tarkoitti Mikkelin Alkon vanhimman myyjän vakanssin jälkeen apulaisesimiehen tehtäviä Mäntässä, Varkaudessa ja Kajaanissa. Sitten tuli nimitys paikallisjohtajaksi Haapajärvelle. Haapajärveltä siirryin ensin Kuopion Kuninkaankadun myymälän ja sitten Haapaniemenkadun myymälän esimieheksi. Tästä myymälästä jäin sitten eläkkeelle vuonna 2004 myymäläpäällikön vakanssilta.

Haapajärven aika lienee mieluisinta alkolaista aikaani. Paikallisjohtajan tehtäviin rutinoitui nopeasti ja jäi hyvää aikaa harrastuksille. Kaiken muun hyvän lisäksi tapasin siellä tulevan vaimoni Anna-Tertun. Olin ravintolatarkastuksella paikkakunnan vallesmannin kanssa ja iskimme silmämme kahteen kauniiseen naiseen. Heistä tuli molemmille aviopuolisot. Savolais-eteläpohjalainen avioliittomme on ollut mielenkiintoinen haaste. Apuna ovat joskus olleet murresanakirjat Tavvoo savvoo ja Eheroon taharoon.

Haapajärven kansalaisopistossa ei ollut venäjänkielen opetusta. Rehtorin kannustamana venäjänkielen alkeisryhmä perustettiin ja minusta tuli sen vetäjä. Sitä opetustyötä jatkui 15 vuotta. Tuleva vaimoni oli yksi oppilaistani. Täydensimme sitten molemmat kielitaitoamme useilla kielikursseilla Neuvostoliitossa ja lopulta venäjän kielen ja kirjallisuuden approbaturilla Jyväskylän yliopistossa. Kasvatustieteen approkin piti suorittaa jotta sain säilyttää tuntiopettajan ”virkani” kanslaisopistossa. Alko tuki kieliopintojani mahdollistamalla etäopiskelun Markkinonti-instituutissa. Suoritin siellä liikevenäjän ylimmän eli C-tason tutkinnon.

SPR ensiapukursseineen sai minut koukkuun. Kävin kaikki mahdolliset ensiapu- ja pelastuspalvelukurssit. Toimin 10 v ensiapuryhmän johtajana. SPR:n järjestötoimintaan osallistuin paikallisosaston hallituksessa ja Oulun piirin piirihallituksessa. Järjestin yhdessä SPR:n Keskustoimiston kanssa tutustumismatkat kymmenen eri maan Punaisiin Risteihin ja toimin niiden matkojen matkanjohtajana.

Alko tuki kouluttautumistani ensiapuohjaajaksi, koska sain näin kelpuutuksen virallisten Ea-1 kurssien pitämiseen. Alkolaisille pidin ea-kursseja Oulussa, Kuopiossa ja muutaman kerran Vuorannassakin. Viimeisimmät alkolaiskurssit pidin juuri ennen eläkkeelle jäämistäni syksyllä 2003 Kouvolassa, Mikkelissä, Joensuussa ja Lappeenrannassa. Haapajärven kansalaisopistossa olin pitänyt kymmeniä ea-kursseja.

Lapsuuden lennokkiharrastus ja Mikkelissä suoritetut laskuvarjohyppääjän ja purjelentäjän lupakirjat saivat jatkoa Haapajärvellä. Hankin siellä moottorilentäjän lupakirjan Karjalan Lennoston opettajien johdolla. Tentin mittarilennon teoriat, aloitin koululennot yöllä ja suoritin kansainvälisen rajoitetun ilmailuradiopuhelimenhoitajan kelpuutuksen, koska se mahdollisti lennot ulkomaille.

Mieli alkoi kuitenkin palaa isommalle paikkakunnalle. Kuopion kohdalla tärppäsi. Tulin nimitetyksi Kuo 1:n esimieheksi. Muutin Kuopioon ja vaimo jäi aluksi Haapajärvelle. Onneksi hänkin sai viran

Kuopion Klassikasta ja saatoimme siirtää kamamme Kuopioon. Esimieheni piiripäällikkö Ilkka Näsänen jäi liki vuoden pituiselle sairauslomalle ja lopulta eläkkeelle. Pääsin hänen sijaisekseen. Hektistä oli. Tältä ajalta jäi erikoisesti mieleen piirin budjettikokous, jonka järjestin Nilsiän Tahkovuorella puolijoukkueen teltassa. Iltapala syötiin rakovalkealla. Vapaata aikaa ei entiseen tapaan ollut ja niin jäivät SPR, venäjänkieli ja lopulta lentäminenkin. Uusi piiripäällikkö valittiin ja palasin takaisin Kuo 1:n esimieheksi. Kuo 1:stä sain siirron Kuo 2:n myymäläpäälliköksi ja sieltä jäin sitten eläkkeelle vuonna 2004. Mieluisin yksittäinen muisto alkolaisajasta on olympiamatka Salt Lake Cityyn vuonna 2002. Visa oli lahjoittanut kahden hengen matkan Alkolle ja Alko lahjoitti sen minulle ja vaimolleni.

ALKON JÄLKEEN

Ilmailu vaihtui vuosien myötä veneilyksi. Suoritin vaimoni kanssa kaikki Suomen Navigaatioliiton kurssit ja olemme nyt avomerilaivureita. Moottorivene vaihtui pian purjeveneeksi. Kallavesi ja Saimaa ovat meille tuttuja. Pietarissa ja Virossakin olemme kahdestaan seilanneet. Kreikan vesillä on purjehdittu gasteina. Kuopion Pursiseuran hallituksessa olin 4 vuotta. Kallavesj-messut on Suomen toiseksi suurin venenäyttely. Toimin näyttelynjohtajana ja matkailusta vastaavana messukoordinaattorina 4 vuotta. Olin myös perustamassa seuran perinnetoimikuntaa. Vuoden 2018 loppuun mennessä sain päätökseen 3 vuotta kestäneen projektin, jossa purin pursiseuran 200 arkistomappia, hävitin turhat paperit ja järjestelin loput uudelleen 85:een mappiin. Nyt arkisto on mallikelpoisessa kunnossa.

Matkailu on yhteinen harrastuksemme. Egypti on historiansa ansiosta ehdoton suosikkini. Yksin tehty viikon mittainen junamatka Haapajärveltä Siperian halki Pekingiin on jäänyt pysyvästi mieleen. Risteilyistä pidämme kovasti. Atlantti, Norjan meri, Karibian vedet, Välimeri, Punainen meri, Persian lahti, Niili ja Rein on käyty kokemassa.

Isäni rakentama autioksi jäänyt kotitalo on minun rakas iäisyysprojektini. Remontoin ja ylläpidän sitä jatkuvasti. Kovan puurtamisen jälkeen talo alkaa olla mieleisessäni kunnossa.

Heti eläkkeelle jäätyäni vuonna 2004 liityin silloiseen Alko-Yhtiöt Oy:n Eläkeläiset ry:n Itä-Suomen alaosastoon aluksi varapuheenjohtajaksi neljäksi vuodeksi ja sen jälkeen puheenjohtajaksi toistaiseksi. Puheenjohtajuus toi pääyhdistyksen hallituspaikan. Turun vuosikokouksessa 2010 tulin valituksi pääyhdistyksen hallituksen puheenjohtajaksi, jota pestiä hoidan kirjoitushetkelläkin.

Alko-Altian Seniorit ry:n historiikin kirjoittaminen on kunnianhimoinen haaste, sillä se tehdään omin voimin. Hankkeen alullepanijana koen olevani myös vastuussa sen valmistumisesta vuoden 2020 vuosikokouksessa julkistettavaksi.

Puuhasteluistani minua on muistettu Kansalais- ja Työväenopistojen Liiton ansiomerkillä, SPR:n ja Vapaaehtoisen pelastuspalvelun pöytästandaareilla, tasavallan presidentin myöntämillä SPR:n pronssisella ansiomitalilla ja Suomen Leijonan ansioristillä sekä Keskuskauppakamarin kultaisella ansiomerkillä. Kuopion Pursiseuran kunniajäseneksi minut kutsuttiin 2013 ja seuran korkeimman huomionosoituksen kultaisen Kunniakippari-plakaatin sain 2019. Alko-Altian Seniorit ry:n ansio-merkki myönnettiin Kouvolan vuosikokouksessa 17.5.2016 ja Alko-Altian Seniorit ry:n pöytä-standaari 75-vuotispäivänäni 13.1.2018.

Kirjoitushetkellä omista sairauksistani tiedostan vain itäsuomalaisten ominaissairaudet kohonneen kolesterolin ja verenpaineen. Kun tässä nykyisessä luottamustehtävässäni joudun vuosikokousten alkajaisiksi surumielin julistamaan kuluneen vuoden aikana kuolleet jäsenemme ja totean samanlaisen poistuman sukulaisteni ja muiden ystävieni joukosta, on harras toiveeni, että terveenä kuolla saisin.

Tarinat on talletettu Kuopion aikakapseliin 23.11.2017. Kapseli avataan 2117.